Hainbat ahultasun Moodlen | BCSC - Zibersegurtasun Euskal Zentroa\nHainbat ahultasun Moodlen\n3.8 bertsiotik 3.8.2 bertsiora bitartekoak;\n3.7 bertsiotik 3.7.5 bertsiora bitartekoak;\n3.6 bertsiotik 3.6.9 bertsiora bitartekoak;\n3.5 bertsiotik 3.5.11 bertsiora bitartekoak;\nzerbitzurik gabeko lehenagoko bertsioak.\nPaul Holden eta Abdullah Hussam ikertzaileek kritikotasun altuko bi ahultasunen berri eman dute, kodearen urruneko exekuzio eta gordetako Cross-Site Scripting (XSS) erakoak.\nMoodlek hainbat eguneraketa argitaratu ditu, kaltetutako bertsioaren arabera:\nMathJax-en 2.7.2 bertsioak eta lehenagokoek gordetako XSS erako ahultasun bat daukate. Ahultasun horretarako CVE-2018-1999024 kodea erabili da.\nPosible da SCORM pakete bat sortzea, eta hori ikastaro batera gehitzen denean kodearen urruneko exekuzioa egin liteke. Ahultasun horretarako CVE-2020-10738 identifikatzailea erreserbatu da.


Prest da bortxa matxistaren biktimak artatzeko zerbitzua - Arabako errioxa - Alea.eus\nMirian Biteri 2017-05-12 06:45\nHegoak zerbitzua eta Bizirik elkartea aurkeztu dituzte Mañuetan.\nKuadrillako Berdintasun teknikari Maitane Arnaizek indarkeria matxistaren gaineko sarreratxoa egin zuen esandako solasaldian, eta jarraian, Susana Cambrak arreta psikosoziala eta aholkularitza soziojuridikoa eskaintzen duen zerbitzua aurkeztu zuen. Horrekin lotuta, gogorarazi behar da 2013 eta 2014 urteetan Arabako Errioxako 33 emakumek jo zutela gizarte zerbitzuetara laguntza eske.\nHorrez gain, Bizirik elkarteko bi kidek ere parte hartu zuten beraien bizipenak azaltzeko eta elkartea aurkezteko. Genero indarkeria egoeretatik bizirik irtetea lortu duten emakumeek osatzen dute esandako elkartea.\nPozik dago Berdintasun teknikaria hitzorduak izandako harrerarekin; 15 lagun elkartu ziren Mañuetako askotariko erabilerako gunean: 2 gizon eta 13 emakume. Dena dela, azpimarratu du kopuru horrek agerian uzten duela berdintasuna eta genero kontuak oraindik ere emakumeei dagokien arazoa denaren ustea nahiko zabalduta dagoela, eta hortaz, lan egiten jarraitu beharra dagoela.\nIazko udazkenean Arabako kuadrilletan Berdintasun teknikariak lanean hastearekin batera, Laia Eskola, Arabako Emakumeon Jabekuntzarako eta Berdintasunerako Eskola, jarri zen abian eskualde guztietan. Emakumeen ahalduntze pertsonal eta kolektiboa lortzeko helburuarekin ekintzak garatzen ari dira; Mañuetakoa egitarauaren barruko ekintzako bat izan zen.\nEpe laburrera begira aurreikusita dauden ekimen berriak ere iragarri ditu teknikariak. Eskualde mailako indarkeria matxistaren aurkako protokoloa martxan jartzea da horietako bat. Arazo honen aurrean, prebentzioa eta sentsibilizazioa ere ezinbestekoa dela uste du, autodefentsa feminista tailerrak, bideo forumak eta gaiari buruzko zurrumurru faltsuen inguruko solasaldia egitea ere aurreikusita dago. Halaber, Bastidako eskolako ikasleekin murala margotuko dute.\nHorrez gain, Amelia Barquinekin interkulturalitateaz eta generoaz hausnartzeko saioa, jai eredu parekideen inguruko tailerra edo argazki erakusketa prestatzen dabiltza.\nGizartea Arabako Errioxa Mañueta


Enpresen zerrenda - Olaztiko Udala / Ayuntamiento de Olazagutia\nACEBES LASA S.C. “MUTUA GENERAL DE SEGUROS”\nAseguru orokorretako agentzia. Ordutegia: Urritik uztailera: 9etatik 13etara eta 17etatik 19etara, ostiraletan 9etatik 14etara. Uztailetik urrira: 9etatik 14etara. Helbidea: Gartzia Ximenez 16, behea p.k. 31800 Altsasu (NAFARROA) Telefonoa: 948 56 30 53 Faxa: 948 56 37 33 E-Posta: eacebes@mgs.es Web orria: http://www.mgs.es\n2016 maiatza 17, asteartea Actividad económica - Listado de empresas\nEgunero: Pintxoak, ogitartekoak eta beste. Asteburuetan: Pintxo bereziak (frijituak, pizzak, hanburgesak, takoak etab). Eramateko enkarguak jasotzen dira. Ordutegia: 8:30etatik itxi arte. Asteazken arratsaldetan itxita. Helbidea: Vicente Argomaniz enparantza 10 31809 Olazti (NAFARROA) Telefonoa: 948 46 86 68 E-Posta: aixeleku@gmail.com\n2016 maiatza 17, asteartea 2016 maiatza 17, asteartea Actividad económica - Listado de empresas\nJarduera: Haize-sorgailuentzako dorreak, soldadura, pintura eta muntaia. Windar taldeko enpresa. Ordutegia: Astelehenetik ostiralera 3 txanda eguneko. Helbidea: Arkinorruti industrialdea 9 p.k. 31809 Olazti (NAFARROA) Telefonoa: 948 46 85 55 Faxa: 948 46 85 20 E-Posta: sfiallegas@windar-renovables.es Web orria: http://www.grupo-danielalonso.es\nJarduera: Ibilgailuen mekanika orokorrea. Marka guztiak. Elektrizitatea-Diagnosia-Injekzioa-Aire girotua-Gurpinak-Balaztak Ordutegia: Astelehenetik ostiralera 9etatik 13etara eta 15etatik 19:00etara. Larunbatetan 10:00etatik 13etara. Helbidea: Mendebaldeko poligonoa, C kalea, 36 p.k. 31809 Olazti (NAFARROA) Telefonoa: 948 46 70 73 E-Posta: autotallercalvo@gmail.com\nPintxos calientes y frios durante todo el día. Pizzas caseras, hamburguesas, raciones, bocadillos, platos combinados, tostadas. Música y buen ambiente. Dirección: Plaza Sarasate, nº 3 31809 Olazti/Olazagutia (NAVARRA) Teléfono: 948 469 193 Email: baranditaberna@gmail.com\n-Arkitektura proiektuak. -Energia zertifikazioak eraikinetan. Helbidea: Navas de Tolosa 1, 3. D p.k. 31809 Olazti (NAFARROA) Telefonoa: 948 56 24 73 / 617 99 83 34 E-Posta: beunzarki@gmail.com\nCANTERAS ALDOYAR S.L.\nJarduera: Harrobien esplotazio eta ustiapena. Legar eta hareen erauzketa. Ordutegia: 7etatik 19etara. Helbidea: Alduia ingurua p.k. 31809 Olazti (NAFARROA) Telefonoa: 948 56 26 63 Faxa: 948 56 24 01 E-Posta: canterasaldoyar@aldoyar.es\nIMAZ J.R. HARATEGIA S.L.\nKalitate bikaineko txahal-okela eta etxean egindako hestebeteak (txistorra, txorizoa, odolkiak…). Ordutegia: Astelehenetik ostiralera: 9:00etatik 14:00etara eta 17:00etatik 20:00etara. Larunbatetan: 9:00etatik 14:00etara. Helbidea: Ángel Gurmindo kalea 4 31809 Olazti (NAFARROA) Telefonoa: 948 56 37 64 – 696 73 40 00 E-Posta: belenjrimaz@gmail.com\nHarategia – urdaitegia. Helbidea: Kale Nagusia 50 p.k. 31809 Olazti (NAFARROA) Telefonoa: 948 56 28 58 E-Posta: carniceriapako@eresmas.com\n2016 maiatza 18, asteazkena 2016 maiatza 18, asteazkena Actividad económica - Listado de empresas\nLOPEZ DE GOIKOETXEA ZURGINDEGIA ETA ALTZARIAK\nJarduera: Zurgintza orokorrean, altzari trinkoak eta neurrira egindakoak. Ordutegia: Astelehenetik ostiralera 8etatik 13etara eta 14:30etatik 19:30etara. Helbidea: Inguraketa 32 p.k. 31809 Olazti (NAFARROA) Telefonoa: 629 01 41 00 / 948 56 39 73 Faxa: 948 56 39 73\n2016 maiatza 18, asteazkena Actividad económica - Listado de empresas


Hasiera › Hedapena\t› Albisteak\t› On Bosco astea\nOn Bosco eguneko tortila lehiaketa\n2019ko On Bosco asteko ekintzak.\nKultura, ekonomia, gizartea, politika… beste behin ere Gaztedi Astea ekintzez beteta dator Urnietako Magale Salestar ikastetxera. Urtarrilaren 31n On Bosko Salestar patroiaren egunarekin bat eginez, hainbat ekintza antolatzen dira.\nBeste behin ere, jolas-garaietan txapelketak antolatu dira. Beraz, Magale Salestar ikastetxean ikasle eta irakasleak jolasean ibiliko dira egun hauetan zehar.\nIker Flores Euskaltel-Euskadi taldeko txirrindulari ohia eta “El Conquistador del Fin del Mundo" saioko partaidea bere kirol munduko esperientzia kontatzera etorriko zaigu; 10:10ean DBHkoentzat eta 11:05ean Batxilergoa eta Lanbide Heziketako ikasleentzat.\nFelipe Ugarte, Urnietako txalapartariak, bere ibilbidearen berri emango digu. Derrigorrezko Bigarren Hezkuntzakoak 10:10etatik 11.00etara eta ondoren Lanbide Heziketakoak eta Batxilergokoak 11:00etatik 12.00etara.\nDBH 3. eta 4. mailako, Batxilergoa eta Lanbide Heziketa ikasleek Jose Mari Iceta psikologoarekin mahai inguru bat izango dute gaur egungo “Drogomenpekotasuna" arazoaren inguruan.\nDBHkoek filma arratsaldeko 13:30ean.\nGenero indarkeria eta tratu onak gaiaren inguruko hitzaldia eskainiko digu Arremanitz taldeko Olatz Izagirrek. 10:10ean DBHkoentzat eta 11:05ean Batxilergoa eta Lanbide Heziketako ikasleentzat.\nMagia eta ilusioarentzako tarte bat izango dugu Asier Kidam magoaren eskutik. 10:10ean DBHkoentzat eta 11:05ean Batxilergoa eta Lanbide Heziketako ikasleentzat.\nOn Bosko jaia. Ekintzak 10:00etan hasiko dira, ohiko ospakizunarekin. Bertan, Lanbide Heziketako bigarren mailako ikasleei omenaldia egingo zaie, aste gutxi barru enpresetara joango direlako praktiketara eta gurekin etapa bat amaituko dutelako. Ondoren, ohiko patata tortilla txapelketa egingo da eta jolas-garaietako txapelketetako finalak egingo dira, besteak beste.\n15:00etan BOSKO ANITZekoek MUSIKA JAIALDIA\nV. On Bosko krosa eta II. Ipar martxa egingo dira. Bertan 16 urtetik gorako edonork har dezake parte. Informazio gehiago: https://www.herrikrosa.eus


Arrosa zuri bana eskaini diete - Lasarte-oria - Txintxarri.eus\nArrosa zuri bana eskaini diete\nTxintxarri Aldizkaria 2021-11-10 17:05\nMemoriaren Egunearekin bat eginik, Lasarte-Oriako Udaleko alderdi politiko guztietako ordezkariek zein Bizikidetza Taldekoek lore eskaintza egin diete biktimei. Hainbat herritarrek ere bat egin dute hitzorduarekin. Agustin Valdivia alkateak adierazpen bateratu bat irakurri du, eta bizikidetzaren aldeko Akordio Etikoa, berriz, foroko ordezkari Mari Karmen Ormazabal eta Begoña Urroz-ek .\nArrosa zuri bana eskuetan, Askatasunaren parkean elkartu dira udaleko ordezkari politikoak, asteazken eguerdian. Memoriaren Eguna da azaroaren 10a eta hitzordu hori baliatu dute biktima guztiak gogora ekartzeko. Bizikidetza Taldekoak ere bertaratu dira: Mari Karmen Ormazabal eta Begoña Urroz egon dira ekitaldian.\nAdierazpen bateratua irakurri du lehenik Agustin Valdivia alkateak. Bertan azaldu dute oroimenarekin, giza eskubideekin eta motibazio politikoko indarkeria jasan duten pertsona guztiekin duten konpromisoa adierazteko batu direla deialdira. Hala, berretsi du iraganari modu partekatuan begiratzeko eta sufrimendu guztia aitortzeko duten borondatea. Helburu hori lortzeko, Argituz elkarteak 2016an egindako Memoria partekatu baterantz txostenarekin lanean jarraitzen dutela ere jakinarazi dute. "Horrek ez du esan nahi gertatutakoaren irakurketa egiterako orduan desadostasunak ez ditugunik edo memoriari ikuspuntu desberdinetatik heltzen ez diogunik. Memoria kaleidoskopikoa da eta ertz asko ditu". Horregatik, gertatutako guztia mahai gainean jartzea "ezinbestekoa" dela iritzi dute: "Lasarte-Orian eman diren giza eskubideen urraketa eta sufrimendu guztiak aitortzea, eta maila lokalean behar diren bitartekoak jartzea beharrezkoa da pairatu dugun haustura soziala berreskuratzeko".\nUlertzen dute gizarte gisa aurrera egin eta etorkizunean Lasarte-Orian bizikidetza bermatzeko iraganaren irakurketa partekatu egin behar dutela: "Elkarri begiratuz, elkarri entzunez eta elkar aitortuz. Printzipio demokratikoetan oinarrituz, pertsona erdigunean jarriz, enpatia praktikatuz eta sufrimendu guztia aitortuz". Oroimenak biktima guztien aitortza, erreparazioa eta ez errepikatzeko bermea sustatu behar dituela gaineratu dute.\nUdalaren aurtengo adierazpena, eskerrak emateko\nLasarteoriatarrei eskerrak eman dizkiete aurtengo adierazpenaren bitartez. Urte osoan zehar bizikidetza-mahaitik antolatu dituzten ekintzetan izan duten konpromisoagatik eta parte-hartzeagatik zuzendu dizkiete esker hitzak: "Eskerrak eman nahi dizkiogu Bizikidetza Foroari, auzokideekin, sukaldean, giza eskubideen urraketen eta bestelako sufrimenduen biktimekin egindako lanagatik". Hitz horiei jarraiki ekarri dute gogora talde horrek antolatu duen Bizikidetzarako Memoria erakusketa zabalik dagoela. Antonio Mercero gunean dago ikusgai, honako ordutegian: astelehenetik ostiralera 17:30etik 20:30era zabalduko dute (astearte eta ostegun goizetan, 11:00etatik 13:00era ere bai), eta 11:00etatik 13:30era larunbatetan.\nBizikidetza Taldearen akordio etikoa\nAurtengo Memoriaren Eguneko ekitaldian, Bizikidetza Taldeko Mari Karmen Ormazabal eta Begoña Urroz-ek ere parte hartu dute. Alkateak udalaren adierazpen bateratua irakurtzeaz amaitu eta gero hartu dute hitza, eta bizikidetzaren aldeko Akordio Etikoa irakurri dute. Diskriminaziorik gabe, biktima guztientzat egia, justizia, aitortza eta erreparazioa eskatu dute, eta honako bost puntu hauekin jarraitu dute hitzartzea gero:\nLasarte-Orian mota ezberdinetako indarkeria gertaerak egon dira pertsonen aurka. Gertaera hauek herriko bizilagunen bakea eta bizikidetza kaltetu dute.\n“Memoria partekatu baterantz” txostenak, 2017ko urriaren 5ean aurkeztua, Lasarte-Orian gertatutako indarkeriazko ekintzak eta testigantza eta hausnarketa ugari azaltzen ditu, iraganaren berrikuspen kritikoa egitera bultzatzen gaituztenak.\nAkatsetatik ikasi eta bizikidetzarako esparru egonkor bat bermatuko digun Akordio Etiko berri bat finkatu behar dugu.\nBizitzeko Eskubidea eta Giza Eskubideak bere osotasunean babestu beharreko funtsezko baloreak dira eta bide berri honen erreferentzia izan behar dira, denak baitira beharrezkoak.\nIdeia eta posizio ideologiko, erlijioso edo politiko guztiak dira eztabaidagarriak eta denek merezi dute aintzakotzat hartuak izatea, betiere pertsona guztien osotasun fisiko, psikiko eta moralaren eskubidea errespetatzen dituzten heinean.\nLasarte-Oriako biztanle bezala adierazpen hau askatasunez eta borondatez babestera eta Akordio Etiko honekin konpromisoa hartzera gonbidatzen zaitugu\nIsilunea eta lore eskaintza, ekitaldia amaitzeko\nAdierazpenen ostean, isilunea egin dute eta arrosen eskaintza gero. Loreontzian jarri dituzte denek, EH Bilduk ezik; hiru hilarri-totemetako batean jarri dituzte loreak.


Mendilerro bati jarraitzearren, etapa hau Arrigorriagan hasiko dugu, Bilbotik gertu, Nerbioi ibaiaren alboan. Artanda, Mandoia eta Apario mendiak igaroko ditugu, Arratia bailarara iristeko, Igorre eta Lemoa artean, eta handik Dima bailarara joango gara, Aramotz mendien gerrian dauden auzoetatik barrena. Etaparen amaiera leku entzutetsu batean egingo dugu, Baltzolan; hango leizeak ezagunak dira historialarien, espeleologoen eta eskalatzaileen artean.\nl ARRIGORRIAGA Altuera : 56m Distantzia : 0,0Km Ordutegia : 0h00m\nArrigorriaga Bilbotik gertu dagoen herri bat da, Nerbioi ibaiaren ertzean. Izenaren jatorria borroka odoltsu bati zor dio; garai batean Padura deitzen zioten leku horri. Hain odoltsua izan zen borroka, non inguruko haitz guztiak gorriz tindatu baitziren.\nIbaiaren eskuinetik abiatuko gara, BI-625 errepidearen alboko industriagune batetik; hodi handi bat ikusiko dugu, mendian gora doana, eta haren azpitik abiatuko gara. Hodiaren ondoko bide txiki bat hartu, eta borda bateraino igoko gara. Han, hodiaren bestaldera igaro, eta ezkerrera pista bat hartuko dugu, baina, basora sartzean, berriro ere maldan gora joango gara, berriz hodia topatu arte. Hodiaren ondotik jarraituz, etxola batera helduko gara, eta pista bat ikusiko dugu. Burdin hesi bat igaro, eta pistan aurrera jarraituko dugu, aurreneko gaina hartu arte; La Mota deitzen diote, eta antena bat dago bertan. Handik ipar-mendebaldera, Bilbo handia ikus dezakegu. Hego-ekialdean, Artanda gainetik bereizten gaituen lepoa ikus dezakegu, eta haraino iristeko aurrean daukagun malda.\nPixka bat jaitsi, eta mendi-lepora iritsiko gara; han, pista bat ikusiko dugu, baina alde batera utzi eta gainik gain jarraituko dugu, malda gogorreko bide batean gora. Laster joko dugu gaina; gailurreko erpin geodesikoa ikus dezakegu aurrean; azken ahalegin bat, eta goian gara.\npARTANDA Altuera : 554m Distantzia : 2,5Km Ordutegia : 0h50m\nGain hori garbia da, eta Bilbo ederki ikusten da, eta eskualde guztia ere bai ipar-mendebaldean. Hegoaldean, Ugao harana eta Zeberio. Ekialdean, igaro behar ditugun mendiak, Mandoiaraino; bidea pinudi artean dago, gailurreraino. Norabideen mahai batek inguruetako lekurik garrantzitsuenak seinalatzen dizkigu.\nGailurretik jaisteko, bide zabal bat hartuko dugu, pista bateraino iritsi arte, eta handik pinudi batera sartuko gara. Aurrera jarraitu, eta aisiagune batera iritsiko gara; San Segismundoren baseliza dago bertan, eta erromeria asko egiten dira han. Pinudian barrena, pista bat jarraituko dugu hegoaldera, arrasto txuri-horiei jarraituz, bidegurutze batera iritsi arte; han, idatzi bat ikusiko dugu, Mandoia seinalatuz. Axola lepotik gertu gaude; lepo horrek lotzen ditu Burbustu (iparraldean, Zaratamo ondoan) eta Uriondo (hegoaldean, Ugao auzoan).\nIdatziak seinalaturiko bidetik joko dugu, ekialdera, eta lurrezko pista batean dauden arrastoei jarraituko diegu, Iduriren iparraldetik. Bidea gora doa, Irumugarrieta leporaino; han, pisten bidegurutze bat ikusiko dugu; hegoaldean, Zeberio; iparraldean, Bedia. Aurrera jarraituko dugu, berehala iparrera jotzen duen pista batetik; gero, ipar-ekialderantz, Belatze gailurra inguratuko dugu, Mandoiaren alboan. Eskuinetara dagoen bide bat utzi (Etxazo auzora jaisten da, Zeberioko auzoa bera), eta ezkerrera igoko gara, pago eta haritz gazteak landaturik dauden lurretan barna. Laster gara alanbre-hesi baten parean; gorenean, Mandoia. Alanbre-hesiaren bestaldean daude erpin geodesikoa eta gutunontzia.\np MANDOIA Altuera : 634m Distantzia : 9,0Km Ordutegia : 2h20m\nMandoia da mendilerroko hurrengo gaina; mendilerro horrek bereizten ditu Nerbioi ibaiaren harana, mendebaldean, eta Arratiakoa, ekialdean. Gailurrak mendebaldera ikuspegia itxirik du, pinudi batengatik, baina ekialdera, malkar batek ebakia, Arratia eta Igorre aldea ikus ditzakegu, eta atzerago Aramotz mendiak.\nBidezidor batean behera jaitsiko gara, malda gogorrean, pista batera iritsi arte, pinudi baten ondoan. Pistan aurrera jarraitu, eta Arantzabaltzeta lepoaren bestaldera iritsiko gara, eta, pista eskuinetara jaisten hasten denean, burdin hesia zeharkatu, eta iparraldeko maldan behera jaitsiko gara, basoan bide txiki bat topatu arte; behera jaitsiko gara, bide malkartsuan. Basoan barrena, hainbat bide hartuko ditugu, betiere ipar-ekialderantz, harik eta harrizko pista batera iritsi arte; hark Korta lepora eramango gaitu. Igorretik igotzen da hara, eta borda bat dago bertan.\nBordaren ondoren eskuinetara dagoen lehen pistak Igorrera eramaten du. Guk hurrengoa hartuko dugu, Larrazuri mendebaldetik inguratzeko, Apario lepora bidean. Santa Kolomako bidegurutzean, pista utzi, eta eskuinera joko dugu, bidezidor batean zehar; pinudi batera sartu, eta mendien bizkarrera igoko gara, eta gainik gain jarraitu hego-ekialderantz. Basoaren soilgune batean, ipar-ekialdera jaitsiko gara, lehen utzitako pista berriro hartzeko. Pisten gurutze bateraino jarraitu, eta, bi aldeetakoak utzirik, erditik joko dugu, belarrez estalitako bidean zehar, Aparioko harrobira iristeko, gerria inguratuz; beherago, zaborzulo kirastsu bat dago. Inguratuz jarraituko dugu, pixkana jaitsiz, harik eta errepide batera hurbildu arte; hara jaitsiko gara malkarrean behera.\nLemoa eta Igorre arteko errepidera iritsiko gara, Bizkaiko Aldundiaren baskula baten ondora. Errepidean aurrera Lemoarantz jo, ezkerrera, eta, 300 bat metro egin ondoren, kristal islatzailez estalitako bulego-eraikin bat igarota, eskuinera hartuko dugu bidegurutze batean, Urkizu auzorantz; Igorreko auzoa da hori.\nl URKIZU auzoa - IGORRE Altuera : 76m Distantzia : 17,0Km Ordutegia : 4h10m\nAuzotik irteteko, ezkerrera joko dugu errepidetik, azken baserrietaraino, harrobi txiki batetik gertu. Garbitegi bat ikusiko dugu.\nIpar-ekialdera jarraituko dugu, asfaltoa utzi, eta pista batean zehar, bide zabalean, iparraldetik Aginagane gailurra inguratuz; eskuinetara geratuko zaigu mendi hori. Haranean gora, baso itxian, batzuetan malkar gogorrak topatuko ditugu, baserri batzuetara iritsi arte; Garaimendi auzoan gaude, eta berriro errepidea topatuko dugu.\nErrepidean eskuinera jota irtengo gara auzotik, hegoaldera, leize bateraino (eskuinetara dago); han, bide bat ikusiko dugu ezkerretara; handik jo, alanbre-hesi bat zeharkatu, eta San Antolin baseliza ikusiko dugu ezkerretara. Eskuineko bidea hartu, ermitara doana utziz, eta hurrengo bidegurutzean aurrera egingo dugu, ur-biltegi bateraino. Bidea hor bukatzen dela dirudi, baina pista berri batean jarraitzen du; aurrerago estutu egiten da, eta berriro ere bide zabal batera eramango gaitu; han, eskuinera jo, eta laster helduko gara berriz errepidera. Loite auzoan gaude.\n800 bat metro egingo ditugu errepidez, Elgetzu auzora iritsi arte; ezkerretara bidegurutze bat ikusiko dugu, bihurgune batean. Asfaltozko bidean aurrera jarraituko dugu, Biteriño baserrira arte, Dimatik Artaun auzora doan bidean. Erepidez egingo dugu beste kilometro bat, auzoko lehen etxeetara heldu arte.\nlARTAUN auzoa Altuera : 350m Distantzia : 24,0Km Ordutegia : 5h50m\nDimako auzoa da, eta Aramotz mendiaren oinean dago. Pagozelai eta Urtemondo gainetara igotzeko abiaputua da.Auzo horretatik abiatuko gara, hegoaldera doan errepidean, Eguriotz auzora iristeko, eta han eskuinera joko dugu, bide zabal bat hartuta, eta handik errepide batera helduko gara, Oba auzora bidean. 600 bat metro errepidez egin, eta, Obako plazara iritsi baino lehen, errepidea utzi, eta aurrera jarraituko dugu, txalet baten azpitik. San Lorentzo baseliza dagoen lepoa hegoaldera dago, pinudi sarrien artean ezkutatuta. Hurrengo bideak eskuinetara hartuko ditugu, erreka zeharkatu, eta bide zabal bat hartuko dugu, basoan gora, aldapa gogorrean. Malda arintzean, San Lorentzo baselizara helduko gara; atsedenleku bat da, platanondoz inguratua. Mendi-lepotik gertu, Balzolako etxeak daude.\nlBALZOLA Altuera : 440m Distantzia : 28,5Km Ordutegia : 6h50m\nJentilzubi haitzarteagatik eta bertako leizeagatik da ezaguna Balzola, batez ere. Haiek ez daude auzoan, berez, beheraxeago baizik, Indusi ibaiaren haranean, Balzolamendi eta Garaio mendien artean; bi horiek Ugatza mendilerroaren azken gailurrak dira; aldi berean, Ugatza Eskuagatx mendilerroaren adarra da.\nAzken zatian ibili ditugun auzo guztien buru Dima edo Ugarana da; haranaren sarreran dago, Igorretik gatozela. Haranak iparraldean Aramotz mendilerroa dauka, ekialdean Eskuagatx. Hegoaldean, berriz, Arratiako harana, eta Zeanuri, Gorbeia handiaren azpian.


ELHUYAR Basque Research - BCAM - Basque Center for Applied Mathematics\nHasiera > Erakundeak > BCAM - Basque Center for Applied Mathematics\nBCAMren helburua da -Basque Center for Applied Mathematics- arlo anitzeko kalitate goreneko ikerketa egitea aplikatutako matematiken arloan gizartearen onurarako.\nPrograma zientifikoa matematika aplikatuen alorreko hainbat arlotan banatzen da: ekuazio diferentzial partzialak eta kontrolaren teoria, aldagai anitzeko simulazio numerikoa, biologia matematikoa, bariazioen kalkulua eta materialen zientzia, finantza-matematikak eta sareen modelajea eta azterketa matematikoa, besteak beste.\nHelbidea: Bizkaiko Teknologi Parkea, 208 eraikina\n[Albistea] Honoris causa doktoretza-gradua eta –titulua eman dizkio Enrike Zuazuari Lorrenako Unibertsitateak\nLorrenako Unibertsitateko honoris causa doktoretza-gradua eta -titulua jaso ditu Enrike Zuazua Ikerbasque ikertzaileak eta BCAM-Basque Center for Applied Mathematicseko zuzendari zientifikoak, ikerketari egindako ekarpen garrantzitsuengatik eta Élie Cartan Matematika Institutuarekin egindako elkarlanagatik.\n[Albistea] Luis Vega BCAMeko zuzendari zientifikoarentzat izan da Severo Ochoa bikaintasun-saria\nLuis Vega Gonzalezek, BCAMeko —Basque Center for Applied Mathematics— zuzendari zientifikoak, jaso du Severo Ochoa programaren 2013ko deialdiko saria.\n[Albistea] BCAMek “Severo Ochoa” bikaintasun-ziurtagiria jaso du 2013ko deialdian\nBCAM - Basque Center for Applied Mathematics zentroak bere arloan munduko onenen artean dagoen bost espainiar zentroetako bat izatearen aintzatespena jaso du Severo Ochoa programaren 2013ko deialdian.\n[Albistea] Humboldt Ikerketa Sarietako bat jaso du Enrique Zuazuak\nIkertzaile gisa egindako ibilbidea aintzatesteko ematen den sari hori jaso du Enrique Zuazuak, BCAMeko eta Ikerbasqueko ikertzaileak.


topic_facet:"Soldadura eta galdaragintza (Heziketa Zikloa). Erdi maila" topic_facet:"Mekanizazioa (Heziketa Zikloa). Erdi maila" topic_facet:"Instalazioa eta mantenimendua (Lanbide Arloa)" topic_facet:"Ekipamendu eta instalazio termikoak (Modulua)" topic_facet:"Makineriako Irudikapen Grafikoa (Modulua)"\nProposatutako gaia: Soldadura eta galdaragintza (Heziketa Zikloa). Erdi maila Proposatutako gaia: Mekanizazioa (Heziketa Zikloa). Erdi maila Proposatutako gaia: Instalazioa eta mantenimendua (Lanbide Arloa) Proposatutako gaia: Ekipamendu eta instalazio termikoak (Modulua) Proposatutako gaia: Makineriako Irudikapen Grafikoa (Modulua)\nEkipamendu eta instalazio termikoak (Modulua) 1 Energi eraginkortasuna eta eguzki energia termikoa (Heziketa zikloa). Goi maila 1 Energia eta ura (Lanbide Arloa) 1 Fabrikazio Mekanikoa (Lanbide Arloa) 1 Fabrikazio mekanikoko produkzioaren programazioa (Heziketa Zikloa). Goi maila 1 Fabrikazio-teknikak (Modulua) Gehiago ... 1 Instalazio termiko eta fluidodunen mantentzea (Heziketa zikloa). Goi maila Instalazioa eta mantenimendua (Lanbide Arloa) 1 Instalazioak muntatzeko prozesuak (Modulua) 1 Instalazioen irudikapen grafikoa (Modulua) 1 Interpretazio grafikoa (Modulua) 1 Lanbide Heziketa Makineriako Irudikapen Grafikoa (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Metal Eraikuntzen Irudikapena (Modulua) 1 Metal-eraikuntzak (Heziketa Zikloa). Goi maila Soldadura eta galdaragintza (Heziketa Zikloa). Erdi maila Guztiak ikusi ... gutxiago ...


Laura Busca Otaegui - Opus Dei\nLaura Busca Otaegui\n(Zumárraga, 1912 - Pamplona, 2000)\nRelatos y favores recibidos\nFamilia baten ama eta farmazialari gipuzkoarraren kanonizazio prozesua ireki da. Bere aita Zumarragako alkate izan zen 1920an\nBiografía 2013ko Ekaaren 26a\nIruñeako Artzapezpikuak, Francisco Perez Gonzalez Jaunak, Laura Busca Otaegui Jainkoaren Zerbitzariaren kanonizazio prozesua ireki zuen duela aste bat. Familia baten ama, farmazialari eta ikerlari; haren “maitasuna guztien alde” eta “ikaskuntza eta irakurketari zion zaletasuna” izan dira azpimarratu dituen ezaugarriak.\nLaura Busca Otaegui Zumarragan jaio zen 1912ko azaroaren 3an. Bere gurasoek, Jose Busca Sagastizabal eta Casimira Otaegui Montes, Ordizian ezkondu ziren 1902ko ekainaren 17an. Laura sei seme-alaben artean gazteena zen.\nBere aitak zumezkoen fabrika bat zuen, eta 1920an Zumarragako alkate hautatua izan zen, nahiz eta, hiru arte geroago, Primo de Riveraren diktadura heltzean, kargugabetua izan zen.\nLaurak herriko festak gogoratzen zituen, Ama Birjinaren aurrean ezpata dantza edo aurreskua dantzatzen zirenean adibidez. Badago Zumarragan leku bat batez ere bere buruan gordetzen zuena: Antiguako baseliza; han sendotu zen Eduardorekin familia bat eraikitzeko hartutako erabakia. Hilabete batzuk geroxeago Arantzazuko Amaren Santutegian ezkondu zen (ekaina, 1941). Bizian zehar, beste hiri batzuetan bizi izan zen, baina beti gordetzen zituen buruan bere lurraren oroipena eta Euskal Herrian bizi ziren bere ahaiderekiko harremanak.\nUnibertsitatean sartu zenean (1935) oraindik gutxi ziren unibertsitate ikasketak jarraitzen zituzten emakumeak. Ikasketak bukatu ondoren ikerkuntzari ekin zion, Hospital del Rey-en lan eginez lehenik, non gero bere senarra izango zena, Eduardo Ortiz de Landazuri, ezagutu zuen. Iruñean bizi izan zen 1957tik hil arte, 2000. urtean.\n1. XVI. eta XVII. mendeetako Euskal Herriko kristautze-prozesua aztertu du Ana Zabalzak\n2. Apaizak eta laikoak\n4. Zer dira prelatutza pertsonalak?\n6. Nahigabea eta poza


Lesbosen errefuxiatu eta ontzi kopuruak nabarmenki egin du gora azken asteotan | El Correo\nZurekinLesbosen errefuxiatu eta ontzi kopuruak nabarmenki egin du gora azken asteotan\nLesbosen errefuxiatu eta ontzi kopuruak nabarmenki egin du gora azken asteotan\nZaporeak plataformak iragarri duenez poliziaren esku hartzeak egoeraren tentsioa larritzea eragin du uharte honetan\nAzken astean 20 ontzi eta 745 pertsona iritsi dira Lesbosera (Grezia). Azken hiru urteotan Mediterraneoko uharte honetara aste baten buruan heldutako zifra handiena da hauxe. Urte honetako lehendabiziko zazpi hilabeteotan guztira 155 ontzi eta 4.676 pertsona iritsi dira Greziako irletara.\nGainera, Greziar eta Turkiar poliziek atxilotutako itsasontzi kopuruak ere nabarmenki egin du gora. Zaporeak proiektuko kideek gaineratu dutenez poliziaren esku hartzeak egoeraren tentsioa larritzea eragin du Lesbosen. Egoera hori dela bide, Gipuzkoako plataforma honen furgonetak erasoak jasan berri ditu pasa den asteburuan. Zaporeak erakundeko boluntarioak onik daude. Soilik kalte materialak jasan dituzte. Kontuak kontu, hainbat errefuxiatuk zaurituta amaitu zuten liskarren ondorioz.\nGreziako uharte honetan lanean diharduten bolondresek salatu dutenez dagoeneko 10.000 lagun daude irlan harrapatuta, eta egoera honek okerrera egingo duela aurreikusten dute. Edonola ere, Zaporeak plataformak egunero 1.300 errazio banatzeko gai izaten jarraitzen du.\n2016ko martxoaz geroztik Grezian dauden errefuxiatuei jaten ematen dihardu Zaporeak. Hiru urte hauetan 1.000.000 otordu baino gehiago banatu dituzte eta otorduak prestatzeko 500 boluntario baino gehiagoren laguntza izan dute. Gehienbat Chios eta Atenasen egon dira eta egun aipatu dugunez boluntarioak Lesbosen dabiltza.\nBestalde, 2011. urtean Etiopiako Zaporeak Proiektuari ekin zioten, Wukro herrian kokatua, euren lehen proiektua burutu zuten. Bertan Angel Olaran Aita Zuri hernaniarrarekin elkarlanean ari dira eta hiru oinarri ditu euren proiektuak: Ostalaritza eta Gastronomia Eskola bat martxan jartzea, Kontserba fabrika bat sortzea eta Gaztandegia hobetzea.\nGrecia, Euskera, Refugiados\nEuskadiko jaiotza-tasa Europako txikienetakoa da Woodstock bakea eta maitasuna uztartzen zituen jaialdiak 50 urte bete ditu


Irekia Eusko Jaurlaritza - Gobierno Vasco :: Beste legionela kasu bi Vitoria-Gasteizen\nBeste legionela kasu bi Vitoria-Gasteizen\nGuztira 9 legionela-kasu identifikatu dira, urtarriletik, eta horietako bat ospitaleratuta dago eta eboluzio ona du\nOsasun Sailaren Osasun Publikoaren eta Adikzioen Zuzendaritzak protokoloa martxan du, Vitoria-Gasteizen legionelosi kasuen fokua antzemateko. Beste legionelosi kasu bi egiaztatu dira azken asteetan eta, horrela, urtarriletik egiaztatu diren beste zazpiekin batera, bederatzi dira, guztira, gaur arte. Pertsona horietako bat baino ez dago ospitale-zentro batean ospitaleratuta, baina bere eboluzioa positiboa da; gainerakoei alta eman diete.\nIngurumen-ikerketak jarraitzen du kasuen fokua antzemateko. Pasa den astean, Eusko Jaurlaritzako Osasun Sailak eta Vitoria-Gasteizko Udalak prebentzio-neurri berriak hartu zituzten. Lagin berriak hartu ziren eta hiriko hozte-dorre guztiak desinfektatu ziren.\nHau dela eta, kontrol analitikoetan Legionellaren presentzia detektatu da Gasteizko ingurunean kokatutako hiru hozte-dorretan, eta, dagoeneko garbitu eta desinfektatu dira, aurretik esan dugunez. Ondoren segimendua egingo da, bakterioaren presentzia detektatzen ez dela ziurtatzeko, eta detektatutako bakterioa kutsatutako pertsonetan aurkitu denarekin bat egiten duen jakiteko.\nLegionella bakterioa nagusiki ur beroko sistemetan dago, besteak beste, dutxetan, edo aire girotuko edo industria-zirkuituetako sistemen hozte-dorreetan. Infekzio hori ez dio pertsona batek beste bati transmititzen, baizik eta aire bidez, bakterioarekin kutsatuta dauden aerosolak arnastuta.\nInkubazio-aldia 2 eta 10 egun bitartekoa da, baina, agerraldi batzuetan, 14 egun arteko inkubazio-aldiak izan dituzten kasuak deskribatu dira. 2018an, Euskadin bakterio horren eraginpean 118 pertsona izan direla egiaztatu da, alegia, intzidentzia-tasa 100.000 biztanleko 5ekoa izan da. Lurraldeen arabera, Araban 18 kasu erregistratu ziren, Gipuzkoan 54 eta Bizkaian 46.\nOsasun Sailak eta Osakidetzak egoera horren bilakaeraren berri emango dute, bestelako neurririk hartu behar bada.\nGasteiz, 2019ko otsailaren 25a\nZazpi legionelosi kasu Vitoria-Gasteizen\n2019.eko otsailak 09\nOsasun Sailak protokoloa aktibatu du, Vitoria-Gasteizen legionelosiaren bost kasu egiaztatu ondoren\nOsasun Sailak itxitzat jo du Vitoria-Gasteizen detektatu den legionellosi agerraldia\nEBAZPENA, 2016ko urtarrilaren 15ekoa, Ingurumen Administrazioaren zuzendariarena, zeinarekin formulatu egiten baita Leioako Hiri Antolamenduko Plan Bereziko 16B eremuaren aldaketa puntualari buruzko Ingurumen Txosten Estrategikoa, Leioako Udalaren…


Emiliano, latinez Marcus Aemilius Aemilianus (207-253), erromatar enperadorea izan zen 253ko hilabete batzuetan. 251n, Dezio eta Herenio Etrusko enperadoreak godoen aurka borrokatzen ari zirela, Treboniano Galo, Mesiako gobernatzailea, enperadore izendatu zuten legioek. Emilianok Mesia eta Panonia probintzietako burua hartu zuen. Haren ardura nagusia Danubioko muga defendatzea zen, batez ere Kniva godoen erregearen kontra. Nolanahi ere, Treboniano Galok ez zuen oso ospe onik lortu legioen artean, batik bat 251n godoekin sinatutako bake-hitzarmen umiliagarriagatik eta Sapor I.ak, pertsiarren erregeak, Siria probintzia konkistatu zuela eta. Nahigabe horren hildotik, Emilianok Knivari agindutakoa ordaintzeari muzin egin zion 253an. Godoek orduan mugako probintziak inbaditu zituzten, erromatarrek ordaintzera behartzeko. Emilianok aurre egin zien, eta, udarako, garaitu zituen. Erromako ohorea salbaturik ikusita, legioek enperadore aldarrikatu zuten. Aldarrikapen hori gauzatzeko, Erroma aldera jo zuen. Galo eta Volusiano enperadoreek armada handia bildu zuten, tronua bere esku gera zedin. Nolanahi ere, bi armadek ez zuten elkarren kontra borrokatu, Galoren soldaduak matxinatu zirelako. Bi enperadoreak hil zituzten. Honela, tronua Emilianok hartu ahal izan zuen. Erromako Senatuak berehala onartu zuen izendapen hori, eta Augusto titulua eman zion Emilianori. Hala ere, Valerianok, Rhin probintzietako jeneralak, Galori fidela jarraitzen zuen. Mendekua hartu nahian, Erromara abiatu zen. Borroka baino lehen, Galori gertatu zitzaion bezala, aurkariak gainditzea ezinezkoa zelakoan, bere soldaduek Emiliano hil zuten 253ko irailean. (eu)\nEmiliano, latinez Marcus Aemilius Aemilianus (207-253), erromatar enperadorea izan zen 253ko hilabete batzuetan. 251n, Dezio eta Herenio Etrusko enperadoreak godoen aurka borrokatzen ari zirela, Treboniano Galo, Mesiako gobernatzailea, enperadore izendatu zuten legioek. Emilianok Mesia eta Panonia probintzietako burua hartu zuen. Haren ardura nagusia Danubioko muga defendatzea zen, batez ere Kniva godoen erregearen kontra. (eu)


SOLABARRIETA BADIOLA,Miren Ione" Liburu-iruzkinak: Meabe, Miren Agur"Itsaslabarreko etxea"\nNork idatzia: Solabarrieta Badiola, Miren Jone\nMEABE, Miren Agur. Aizkorri 2001.\nEskolan aginduta aspaldi batean irakurri zuen gure alabak Miren Agur Meaberen Itsaslabarreko etxea eleberria. Gogoan dut asko gustatu zitzaiola eta irakur nezan gomendioa ere egin zidala. Aurtengo gabonetan esku artera etorri zait liburutxo hau eta irakurtzeari ekin diot.\nHaur eta Gazte literaturako Euskadi saria jaso zuen 2002an, eta ez haur eta ez hain gazte ez naizen neronek hamasei urteko Joanarekin emozio, intriga eta jakin-minez zipriztindutako udaldia igaro dut.\nGaia hasiera-hasieratik egin zait erakargarri: kostaldeko herri batean, Garraitzetan, bizi da Joana, protagonista, eta koaderno more batean idazten ditu bere sentipen eta burutaziorik kuttunenak. Joanak egin ohi duen moduan, nik neuk ere Miren Agurren eleberri honetatik hainbat aipu azpimarratzeari ekin diot, bere idazkera dotore, jantzi eta landuak harrapatuta.\nItsaslabarra leku kutuna da gure protagonistarentzat, bere habi ezkutua Han aurkitzen ditu sarri askotan behar duen idazteko bakardadea eta itsasoan bainu hartzeak eragiten dion plazerra. Bere deskribapen zehatz eta gozoen bidez Miren Agurrek itsasoan murgiltzen gaitu, kresala usaintzea baino falta ez zaigularik liburutxo honen lerro artean dzanga egiterakoan. Itsaslabarrak balio sinboliko indartsua du istorioan, hausnartze, barneratze eta norbere-bilatze uneetan hara jotzen baitu Joanak, toki bakarti, lasai eta ederrrera hain zuzen ere.\nUdaldi horretan Joanak aldaketa asko bizi izango ditu, eta bata bere lehen hilekoa heltzearena izango da. Ataltxo hau, besteak beste, bereziki polita iruditu zait; Joanarentzat hain berezia izango den jazoera hau deskribatzerakoan, idazleak erabiltzen dituen konparazioa eta xehetasunak aproposak eta doi-doiak iruditu zaizkit.\nAlainekin maiteminduko da gure neska, eta Itsaslabarreko etxearen inguruan Lope de Solaizetarren kondairak bete-betean harrapatuko ditu biak. Deskribapen eder, hiztegi aberats eta joskera landuz jositako istorioa aurkitu dut orriotan.\nItsasertzeko herritxo baten inguruan erakustera ematen digu idazleak kostaldeko jai, ohitura, lagunarte eta, azken batean, kostaldearen izaera bera. Izaera horretan itsasoak duen pisua edota eragina ere nabari agertzen da, protagonistak bizi duen maitasun istorioarekin batera.\nBi nerabeen arteko maitasun istorioa, misterio eta intrigaz jositako kontakizunean zehar txirikordatzen digu idazleak. Horretarako, lekuen eta sentipenen deskribapen borobilen bitartez gustura irakurtzen den kontaera bat aurkitu dut orriotan.\nFreskoa, landua eta erakargarria egin zait liburua. Edozein unetan eskuartean hartzeko moduko testua da, baldin eta, abentura, intriga eta gaztaroko amodio-kontuetan pulunpatuaz, lantzean behin, helduon eguneroko errutinatik apurtxo bat irteteko abagune bila ibiltzen garen horietakoa bazara behintzat.\nM. Ione Solabarrieta


Maiatzaren 17ko datuak: Koronabirusa Euskal Herrian - Urumea - Kronika.eus\nMaiatzaren 17ko datuak: Koronabirusa Euskal Herrian\nKronika - Erredakzioa 2020-05-17 13:12\nGipuzkoan bost kasu berri izan dira, PCR testen bitartez, eta 2.312 dira orain, guztira. EAEn 15 izan dira kasu berriak PCR testen arabera; eta guztira 18.780 dira kasu positiboak, orain arte, PCR eta serologikoak batuz. Hildakoak, berriz, zazpi izan dira azken 24 orduetan, bosgarren egunez jarraian bat bera ere ez Gipuzkoan. Orain arte, guztira, 1.466 dira EAEn hildakoak.\nNafarroan, berriz, positibo berriak 58 izan dira, test guztiak batuz; eta orain arte 8.293 dira guztira. Bi hildako izan dira azkeneko 24 orduetan, eta 503 izan dira orain arte, guztira. Sendatuak, berriz, 3.751ra igo dira, atzo baino 93 gehiago.\nOhi bezala, eguerdi partean berritu dituzte COVID-19 edo Koronabirusak gaixotutakoen inguruko datuak, Eusko Jaurlaritzak eta Nafarroako Gobernuak. Nafarroan 58 izan dira positibo eman dutenak, test mota guztiak batuz; eta guztira 8.293 dira. Bi hildako izan dira azken 24 orduetan; eta guztira, 503 dira orain. Alta jaso dutenak, berriz, 3.751 dira guztira, atzo baino 93 gehiago. Une honetan 122 gaixo daude ospitaleetan, eta horietatik 17 UCIn.\nEAEri dagokionez, 15 izan dira positibo berriak, PCR bidez aztertutakoetan; eta guztira, 18.780 dira positiboak orain, test mota guztiak batuz. Hildakoak zazpi izan dira, azkeneko 24 orduetan; eta denera, 1.466 dira orain arte. Sendatuei dagokienez, 16.160 dira dagoeneko, atzo baino 132 gehiago. 48 dira, UCIn ospitaleratuta dauden gaixoak.\nGipuzkoan bost positibo berri izan dira, PCR testei dagokienez, eta beraz, 2.312 dira guztira, orain artekoak. Gipuzkoan ez da hildakorik egon azken bost egunetan eta 283 dira Gipuzkoan hildakoak.\nBizkaian kasu berri gutxiago izan dira gaur, hiru bakarrik, eta 7.549 dira guztira, orain. Araban, berriz, zazpi kasu berri izan dira, eta guztira 2.970 dira orain arte. Azken egunean sei hil dira Bizkaian eta 825 dira guztira Bizkaian hildakoak, eta 358 Araban, atzo bakarra.


“Casa de Ma”, Euskal Sailik Onenaren Saria Seriesland jaialdian\n“Casa de Ma”, Euskal Sailik Onenaren Saria Seriesland jaialdian –\nHerbehereetako Martijn Winkler zuzendariak irabazi du Serieslanden VII. lehiaketako Showrunner saria, “Hitte” websailarengatik.\nKanadako “Félix, Maude et la fin du monde” lanak atera du sailik onenaren saria sail ofizialean, eta Nikita Tamarov errusiarrak zuzendari onenarena “Married live scenes”.\n“Casa de Ma” lanak irabazi du Euskal Sailik Onenaren Laboral Kutxa saria, eta “La Cueva de Gabo Brown” lanak euskal edukirik originalenarengatik.\nAustraliako “Hit the ground running” eta “There is no I in Island” lanek sail independenterik onenaren eta dokumentalik onenaren sariak irabazi dituzte, hurrenez hurren.\nSeriesland, Bilbon egiten den Nazioarteko Websailen VII. Jaialdiak larunbatean jakinarazi zuen nor diren sarien irabazleak bere zerrendako 30etik gora kategoriatan. Herbehereetako Martijn Winkler zuzendariak irabazi du Epaimahaiaren Sari Handia showrunner gisa, hau da, egile eta produktore figurarena, websailetan sorkuntza erantzukizunik handiena duenarena.\nMartijn Winkler “Hitte” (Beroa) lanarekin lehiatu da Serieslanden Sail Ofizialean; suspentsea duen obra da, eta klima aldaketaren arazoan oinarrituta dago. Pertsonaia batzuen gorabeherak ageri dira bero olatu zakar batek jotako auzo batean. Epaimahaiaren hitzetan, apustu handia egin zen garai haietan, eta ez arriskatzera, gure aurreko istorioetan seguru geratzera eta munduko pandemiaren aurrean egonkortzeko zain egotera gonbidatzen zuten. Idazlea, zuzendaria eta sortzaile digitala, Winkler, 43 urteko zinemagilea da, Herbehereetan eta AEBetan ikasi duena. Ia hogei urteko ibilbidea darama film laburrak, websailak eta telebistako sailak, dokumentalak eta film luzeak sortzen, horietako batzuk nazioarteko lehiaketetan sarituak. “Hitte” —trailer ofiziala ikus daiteke lotura honetan— 2020ko ekoizpen bat da, denboraldi bakarrekoa eta 12 atalez osatua.\nSerieslanden Sail Ofizialean, aipatzekoa da Kanadako “Félix, Maude et la fin du monde” lanari sailik onenagatik eman dioten saria, eta Nikita Tamarov errusiar zuzendariari eman diotena “Married live scenes” lanagatik. Herrialde berekoa da Fyodor Lavrov, eta hari gizon aktorerik onenarena eman diote “Youtube Policemen” lanean egin duen interpretazioagatik, eta Sofia Banzhafi eman diote emakume aktorerik onenarena, “The Communist’s Daughter” lanean protagonista moduan egin duen lanagatik. Zinemagintzan herrialde ezezaguna izanagatik, Kazakhstango “Night Witches” lanak irabazi du zinematografia onenarena, eta Suitzako “Metta da fein” lanak, berriz, gidoirik onenarena. Errusiako beste lan batek jaso du epaimahaiaren aipamen berezia, “Chicks” lanak, hain zuzen, eta horrek berresten du kopuru aldetik nahiz kalitate aldetik Errusiak eman duen irudi bikaina aurtengo SERIESLAND jaialdian. Guztira, herrialde horretatik datozen obrek zazpi sari irabazi dituzte.\nEuskal Sailik Onenaren Saria, “Casa de Ma”.\nTokiko sortzaileei ere arreta berezia izaten dute sariketa honetan, eta oraingoan “Casa de Ma” lanari eman diote epaimahaikoek Laboral Kutxa Saria, thriller tragikomiko bat Andrea Menesesek zuzendua. Sariaren barnean, bidaia eta egonaldi bat sartzen da Alemaniako Giessen hirian, eta saila Die Seriale nazioarteko jaialdia aurkezteko parada.\nEuskal edukirik originalenaren saria Gabo Brownentzat izan da, kontrabaxularia bera Bilboko Orkestra Sinfonikoan eta Youtubeko esperimentu bitxi baten egilea baxu elektriko askoz rockeroagoaren inguruan. Euskal Herriko lanetatik, bi horiek eta “Zikings” eta “300” hautatu dituzte websailen nazioarteko zortzi jaialditan parte hartzeko, Alemanian, Italian, Errusian, AEBetan, Brasilen eta Korean.\nEz-fikziozkoen sailean, dokumentalik onenarena eman diote Australiako “There is no I in Island” obrari. Eta Amets sailak, ekoizpenik originalenak eta sormen handikoenak saritzen dituenak, herrialde bereko lan bat baino gehiago aitortu ditu: “Hit the ground running”, sail independenterik onena; eta Sally McLean, sortzaile independenterik onena, “Shakespeare Republic” lanarengatik. Steve Becker iparramerikarrak eraman du zuzendari independenterik onenarena, “Brazzy Jazzy” lanarengatik. Amets sailean, gainera, bitxia gertatu da, Hannes Hellmann alemanak bigarrenez jarraian irabazi baitu aktorerik onenaren saria.\nSerieslandek honako erakunde hauen babesa du: Beaz foru sozietatea, Bilbao Ekintza udal elkartea, Kultur eta Kirol Ministerioa, Laboral Kutxa, Zineuskadi, Ikey Group Comunicacion etxea eta Euskotren.\nCasa de Ma, Seriesland, websailak


LABek elkartasuna adierazi dio SAT sindikatuari gaur Sevillan egin den epaiketaren aurrean | HerriKolore\nGaur irailak 5, Sindicato Andaluz de Trabajadores/as-eko (SAT) 20 militantek epaiketa izango dute orain zazpi urte Ecijako (Sevilla) Mercadona batetik janaria hartu eta Andaluziako behartsuei emateagatik. 20 sindikalista hauek 30 urtetako kartzela zigor eskari bati egin beharko diote aurre.\nEkintza hau, Andaluzian eta beste toki askotan ondorio dramatikoak izan dituen krisi ekonomiko baten erdian eman zen. Egoera horretan SAT-ek Arcos de la Fronterako (Cadiz) Carrefourrean eta Écijako (Sevilla) Mercadona batean janaria hartu eta modu ageriko eta publiko batean Andaluziako behartsuen artean banatu zuten. Carrefourrek salaketarik ez jartzea erabaki zuen bitartean, Mercadonak aurkeztu egin zuen eta honen ondorioz, SATeko 20 sindikalista akusatuen aulkian eseriko dira gaur.\nLAB sindikatutik gehiegikeria hau eta SAT-eko kideen kontrako epaiketa hau salatzen ditugu. Supermerkatu handi hauetan askotan zakarrontzian bukatzen duen janaria hartu eta bizirauteko behar-beharrezkoa zutenen artean banatzea helburu zuen ekintza erabat baketsua izan zen.\nHorregatik salatutako 20 pertsonen askatasuna eta SAT sindikatuaren nahiz ekintza sindikalaren kriminalizazioaren amaiera exijitzen ditugu. Euskal Herrian La Sangiovesako kasua dugu, non sindikalista bat 21 hilabetetara kondenatua izan den. Hor daukagu Huerta de Peraltako kasua ere, non milaka eurotako isunez gain, sindikalista baten aurka 2 urte eta erdiko kartzela zigor eskaria dagoen eta atzerritarren legedia aplikatuz, 5 urtez Espainiako estatutik kanporatua izateko eskariari aurre egin beharko dion.\nAipatutako guztiagatik zapaldu, esplotatu, eta egoera honi aurre egiten diogunak kriminalizatu eta zigortu egiten gaituen sistema honen kontrako borrokan gaudenen arteko elkartasuna beharrezkoa da. Horregatik espetxean dagoen Fran Molero SAT-eko kidearen eta Mercadona kasuan auziperatutako 20 sindikalisten askatasuna aldarrikatzen ditugu.


Erabiltzeko baldintzak - Martín Elorza guia de alta montaña\n34/2002 Legea, uztailaren 11koa, Informazio-Gizarteko Zerbitzuena eta Merkataritza Elektronikoarena (LSSI-CE) betetzeko, MARTIN ELORZA ALDAYk aditzera ematen du bera dela www.martinelorza.com webgunearen jabea. Aipatu Legearen 10. artikuluan eskatzen denarekin bat etorriz, MARTIN ELORZA ALDAYk ondoko datuen berri ematen du:\nWebgune honen jabea MARTIN ELORZA ALDAY da, 34101751L D.N.I. zenb.duna, erakunde-helbidea SAN MARTIN KALEA 13 – 1.an 20005 DONOSTIAn (GIPUZKOA) duena. Enpresarekiko hartu-emanetarako, hau da e-posta helbidea: info@martinelorza.com.\nMARTIN ELORZA ALDAYren webgunean sartu, nabigatu eta erabiltzeak berorren erabiltzaile izatea dakar; horren bidez, MARTIN ELORZA ALDAYren webgunean nabigatzen denean, onartu egiten dira hemen ezarritako erabilera-baldintza guztiak, betiere kasuan-kasuan nahitaez bete beharreko araudia ezertan kaltetu gabe.\nMARTIN ELORZA ALDAYren webguneak oso informazio, zerbitzu eta datu anitzak eskaintzen ditu. Erabiltzaileak bere gain hartzen du webgunearen erabilera zuzena egiteko ardura. Erantzukizun hori ondorengoetara hedatzen da:\nErabiltzaileak ematen dituen datuen egiazkotasun eta zilegitasuna MARTIN ELORZA ALDAYk, webguneak eskaintzen dituen eduki edo zerbitzuetara sartzeko, prestatutako formularioetan.\nMARTIN ELORZA ALDAYk eskainitako informazio, zerbitzu eta datuak hemengo baldintzen, Legearen, moralaren, ohitura onen edo ordena publikoaren aurka edota era batera zein bestera hirugarrenen eskubideak urratzea edo webgunearen funtzionamendua kaltetzea ekar dezakeen edozein eratara erabiltzea.\nLOTURETAKO POLITIKA ETA ERANTZUKIZUNEN SALBUESPENA\nMARTIN ELORZA ALDAYk ez du bere gain hartzen bere webgunean ezarritako loturen bidez erabiltzailea sar litekeen webguneetako edukiaren ardurarik eta aitortzen du ez duela inoiz aztertuko edo inolako kontrolik egingo sareko beste webguneetako edukiaren gain. Era berean, ez du bermatuko ere loturak baliatuz eskura litezkeen bere jabetzakoak ez diren webguneen erabilgarritasun teknikoa, zehaztasuna, egiazkotasuna, baliotasuna edo legezkotasuna.\nMARTIN ELORZA ALDAYk aitortzen du behar diren neurri guztiak hartu dituela, webgunean nabigatzearen ondorioz edonolako kalterik etor ez dakien webgunearen erabiltzaileei. Hori dela-eta, MARTIN ELORZA ALDAY inondik ere ez da erantzule egiten erabiltzaileak Interneten nabigatzeagatik jasan ditzakeen balizko kalteez.\nMARTIN ELORZA ALDAYk beretzat gordetzen du, aldez aurretik abisurik eman gabe, bere webguneko edukietan egoki deritzon aldaketak egiteko eskubidea, bai webguneko edukiei dagokienez, bai beraren erabilerako baldintzei dagokienez. Aldaketa horiek webgunearen bidez egin ahalko dira zuzenbidez onarturiko edozein eratara eta nahitaez bete beharrekoak izango dira, webgunean argitaratzen diren bitartean eta hurrengo beste batzuez baliozki aldatzen ez diren bitartean.\n15/1999 Lege Organikoak, Datu Pertsonalak Babestekoak (LOPD) ezartzen duenarekin bat etorriz, MARTIN ELORZA ALDAYk zera adierazten die bere webgunearen erabiltzaileei: enpresak webguneko orrietan jarritako formularioen bidez jasotako datu pertsonalak MARTIN ELORZA ALDAYren ardurapeko fitxategi automatizatu batean sartuko direla, alde bien artean sortutako konpromisoak erraztu, bizkortu eta bete ahal izateko asmoz.\nMARTIN ELORZA ALDAYk, era berean, aditzera ematen du aukera dagoela sartzeko, zuzentzeko, deuseztatzeko eta kontra egiteko eskubideak erabiltzeko, idatzi bat helbide honetara bidaliz: SAN MARTIN KALEA, 13 1. 20005 DONOSTIA (GIPUZKOA).\nErabiltzaileak MARTIN ELORZA ALDAYri kontrakoa adierazten ez dion bitartean, honek ulertuko du datuok ez direla aldatu; erabiltzaileak hitzematen duela MARTIN ELORZA ALDAYri jakinaraziko diola edozein aldaketa eta MARTIN ELORZA ALDAYk baimena duela horiek erabiltzeko alde bien arteko harremana fidelizatu ahal izateko.\nMARTIN ELORZA ALDAY berez edo lagapen-hartzaile gisa, bere webguneko jabetza intelektual eta industrialeko eskubide guztien jabea da, bai eta bertan jasotzen diren MARTIN ELORZA ALDAYren jabetzako osagaiena ere (nolabait adieraztearren, irudi, soinu, audio, bideo, software edo testuak; marka edo logotipoak, kolore, egitura- eta diseinu-konbinazioak, erabilitako materialen hautaketa, funtzionatzeko, sartzeko eta erabiltzeko behar diren ordenagailuko programak, etab.). Hori dela-eta, jabetza intelektual gisa babestutako lanak izango dira guztiak eta aplikagarri izango zaizkie bai alor honi buruzko Espainiako eta Europar Batasuneko araudia, bai alor honi buruz Espainiak sinatu dituen nazioarteko hitzarmenak.\nEskubide guztiak erreserbatuta. Jabetza Intelektualeko Legean xedatzen denari jarraiki, beren beregiz debekatzen da merkataritza asmoz webgune honetako eduki guztien edo zatien kopia, banaketa eta adierazpena egitea, besteren eskura jartzea barne, edozein euskarri eta baliabide tekniko erabiliz, MARTIN ELORZA ALDAYren baimenik gabe.\nErabiltzaileak hitzematen du errespetatuko dituela MARTIN ELORZA ALDAY jabe den Jabetza Intelektual eta Industrialeko eskubideak. Ikusi ahal izango ditu atari honetako atalak, baita inprimatu, kopiatu eta gorde ere bere ordenagailuko disko gogorrean zein beste edozein euskarri fisikotan, betiere bere erabilera pertsonal eta pribaturako denean bakar-bakarrik. Erabiltzaileak gorde egin beharko du MARTIN ELORZA ALDAYren orrietan jarrita legokeen edozein babes-gailu edo segurtasun-sistema ezabatu, aldatu, saihestu edo manipulatzetik.\nLEGEZKO EKINTZAK, APLIKAGARRI DEN LEGERIA ETA JURISDIKZIOA\nMARTIN ELORZA ALDAYk beretzat gordetzen du, era berean, egoki deritzon ekintza zibil edo penalak aurkezteko ahalmena, bidezkoa ez den bere webgunearen eta edukien erabileragatik edota baldintza hauek ez betetzeagatik.\nErabiltzailearen eta prestatzailearen arteko harremana Espainian indarrean eta aplikagarria den araudiaren esanera joango da. Edozein eztabaida sortzen dela, alde biek arbitrajean jarri ahalko dituzte beren arteko gatazkak edo jurisdikzio arruntera jo, horretarako dauden eskumen eta eskuduntzak betez. MARTIN ELORZA ALDAYk GIPUZKOAn du bere bizitokia, Espainian.


Konpost banaketa - Sakanako Mankomunitatea\nBeste urte batez ere, Sakanako Mankomunitateak bertako materia organikoarekin egindako konposta banatzen jarraitzen du Sakanako herritarren artean. 2018ko maiatzaren 21era arte, 36.000 kilo konpost banatu dira Arbizu Zabortegitik aurten.\n320 etxebizitza ezberdinek eraman dute orain arte konposta, eta oraindik ere banatzen jarraitzen dugu. Konpost honi, kalitate onekoa izanik, hainbat erabilera eman ahal dizkiote herritarrek: baratzeko lurraren kalitatea hobetzeko erabili dezakete, bertan dagoen lurrarekin nahastuz edo ongarri bezala ere erabili daiteke, baratzean bertan landatutakoaren hazkundea hobetzeko edo etxeko loreak ederragoak atera daitezen.\nEsan bezala, oraindik ere konposta eskuragai dago Arbizuko zabortegian. Eskuratu nahi duten herritarrek honakoa egin behar dute:\nArbizuko zabortegira hurbildu, goizeko 8:00etatik eguerdiko 15:00etara astelehenetik ostiralera.\nBulegotik pasa, konposta hartu behar den etxebizitzen izena apuntatzeko\nEtxebizitza bakoitzak 50 litroko 3 zaku eraman ditzake gehienez.\nZakuak norberak kargatu behar ditu konpost pilatik, zabortegian pala badugu eta zakuak uzteko aukera ere, nahiz eta etxetik ekartzea gomendatzen dugun.\nSakanako Mankomunitatetik herritarrak animatzen ditugu zabortegira etorri eta konposta hartzera. Horrela, Sakanako herritarrek materia organikoa banatzen hasitako zikloa Sakanan bertan ixteko aukera dugu, materia organiko horrekin egindako konpostak Sakanako lurrak hobetuz berriro ere lehengaiak lortzeko.\nErantzunak desaktibatuta daude Konpost banaketa sarreran\n← Ipar martxa ikastaroa ekainaren 2 eta 3an\nSakanako hondakin bilketaren datuak | 2017 →


Arzalluzek babesa emango dio Azkoitiko Sareri, bihar - Politika - Berria\nArzalluzek babesa emango dio Azkoitiko Sareri, bihar\n2014ko abenduak 19\nXabier Arzalluzek 1999an eman zion sostengua lehen aldiz urtarril hasieran euskal presoen eskubideen alde egiten den manifestazioari. Bihar, berriz, Azkoitiko Sareren aurkezpen ekitaldian izango da. Herriko plataformak urtarrilaren 10eko mobilizaziorako dei egingo du, besteak beste.\n1999an, urtarrilaren 9an izan zen mobilizazioa, Bilbon, EAJ, HB, EA, AB, IU-Ezker Batua, Zutik eta Batzarrek deituta. Lizarra-Garazi garaia zen. Martxa bi aste lehenago iragarri zuten, abenduaren 24an, Bilboko prentsaurreko batean. Mobilizazioko leloa: Euskal presoen eskubideen alde.\nBeste preso klase batzuek bestelako tratua jasotzen zuten: abenduaren 24 hartako egunkariek zekarten gobernuak indultua emanda egun hartan aterako zirela kartzelatik Rafael Vera Espainiako Segurtasunerako Estatu idazkari ohi eta Jose Barrionuevo Barne ministro izandakoa. Hiru hilabete zeramatzaten preso, Segundo Mareyren bahiketaren auziagatik Gorenak hamarna urteko zigorra ezarri zien.\nArzalluz EAJren EBBko orduko burua izan zen 1999ko manifestazioan pankartari eutsi ziotenetako bat. Ondoan izan zituen, besteak beste, Carlos Garaikoetxea (EA) eta Arnaldo Otegi (HB). Ehun mila lagun pasa bildu ziren. Hedabideen aurrean mintzatu zen Arzalluz, egoera salatzeko: «Bakea lortzea dugu helburu, eta lortu egingo dugu. Kartzeletan hainbeste urtetan dagoen egoera ari gara salatzen, kalera aterata».\nBihar Azkoitiko Sareri atxikimendua adieraziko dioten beste batzuk dira Felix Azurmendi herriko erretore eta Juan Mari Uriarte Donostiako gotzain zenean haren ondoko izana, Ramon Unanue (EAJ) eta Pello Bastarrika (Bildu) alkate ohiak, eta Jokin Errasti pilotari ohia. Elkargunen izango da ekitaldia (11:30), jende ororentzat irekia.\nPoliziak Utrechteko ustezko hiltzailea atxilotu du\nOtegi, Lazaro Cardenasen ohorezko guardian


Aiora Irazu hogeigarren izan da munduko txapelketan : Oarsoaldeko Hitza\nAiora Irazu hogeigarren izan da munduko txapelketan\nPasaia Kayakekoak ezin izan dio burukoek jarritako erritmoari eutsi. Gainera, arazo teknikoak izan ditu, tartean lemarekin. Hala ere, Top20an sartu da.\nAiora Irazu entrenamendu saio bat egiten lehiaketa-eremuan, Shaoxingen.\nAiora Irazu Pasaia Kayakeko palista oiartzuarra Txinara abiatu zen pasa den astean, ur lasaietako Mundu Maratoi Txapelketan —junior mailan— parte hartzera. Atzo izan zuen proba, Shaoxing herrian, eta oiartzuarrak 18,3 kilometroko ibilbideari aurre egin behar izan zion.\nHamasei herrialdetako espezialista onenak bildu zituen ur lasaietako piraguismoaren iraupen luzeko proba nagusiak. Bertan aritu zen Irazu, zirkuituari bost itzuli emateko.\nHasieratik ikusi zen faborito nagusiek –bi ordezkari hungariarrek– erritmo gogorra jarri eta proba hausteko asmoa zutela, eta halaxe gertatu zen. Irazuk ezin izan zion buruko erritmoari eutsi, eta hainbat arazo tekniko izan zituen, gainera. Lemarekin izan ziren arazo larrienak.\nEragozpenak eragozpen, Top20an sartzea lortu zuen oiartzuarrak. Bere denbora ordubete, 42 minutu eta hemeretzi segundokoa izan zen.\nIrazuk denboraldi bikaina burutu duPasaia Kayak taldearekin. Garaipen eta ohorezko postu asko lortu ditu urte osoan zehar.\nHorren erakusgarri dira, esaterako, ur lasaietako Euskadiko Maratoiko txapeldun-titulua, eta Ibai eta Zeharkaldietako Espainiako txapeldun-titulua lortu izana.\nPirinioetatik harago, nazioarteko hainbat lehiaketetarako sailkapena lortu du: Txekiar Errepublikan jokatutako Sprint Olinpikoko Europako Txapelketarako; Frantzian jokatutako ur lasaietako Europako Maratoi Txapelketarako eta, azkenik, Txinan jokatu berri duen Munduko Txapelketarako. Espainiako Txapelketetan eta Espainiako Kopetan lortutako emaitza aparten ondorioz lortu ditu txartela horiek.\nDenboraldia luze joan da eta atsedena hartzeko garaia du orain Pasaia Kayak taldeko kirolariak. Datorren denboraldian hobetzen eta aurrera egiten jarraitzeko asmoa du. Aurten nazioarteko lehiaketetarako selekzioarekin prestatu eta lehiaketa horietan parte hartu izana oso lagungarria izango zaio horretarako.


ADEN ARABIE (zatia) - Paul Nizan\nADEN ARABIE (zatia)\nHogei urte nituen. Ez diot inori esaten utziko bizitzaren adinik ederrena dela.\nOro dauka hondagarri gazte batek: maitasuna, ideiak, familia galtzea, helduen artera sartzea. Gogorra da nork bere zatia ikastea munduan.\nZeren antza zeukan gure munduak? Grekoek unibertsoaren sorrerako fabrikazioaren anabasan kokatzen zuten kaos batena. Azkenaren hasiera ikusi uste genuen ordea, egiazko azkenarena, eta ez hasiera baten hasiera den hori. Lekuko bakan batzuk gakoa atzematen saiatzen ziren eraldaketa akigarri hauen aitzinean, nahasmenak bizirik zen guztiaren heriotza zekarrela besterik ezin igarri. Eritasunak bururatzen dituen nahaspilaren antza zeukan denak: gorpu guztiak ikusezin bihurtzen dituen heriotza baino lehen, haragiaren batasuna suntsitzen da, anizte horren zatiek zein bere alde tiratzen dute. Berpizterik ez daukan ustelduran du honek azkena.\nArras gizon gutik ikusten zuen bere burua aski argi ustelki handien atzetik lanean ari ziren indarrak erakusteko.\nEz genekien deus ere jakin behar genukeen hartaz: axaleko zimurrak besterik ezer ulertzeko sobera konplikatua zen kultura. Mehekeriatan higatzen zen arrazoiez sailkaturiko mundu batean, eta haren profesionaletarik ia inor ez zen gauza komentatzen zituzten testuak hitzez hitz esateko. Errakuntza beti da sinpleagoa egia baino.\nBenetan garrantzizkoa zenaz osaturiko ABCak behar genituen. Baina irakurtzen ikasi ordez, noiztenka arrangura zintzo batek loa galarazten zien haiek endekatzeen alderaketan oinarritzen ziren ondorioak idurikatzen zituzten: basatien inbasioa ondorio, makinen garaitza, Patmos uharteko liluraldiak, helegiteak Genevara edo Jainkoari. Zeinen inteligenteak ziren guztiak.\nBaina maltzurtxo hauek ikusmen motzegia zeukaten naufragioez haratago behatzeko beren betaurrekoen gainetik. Eta konfiantza zieten gazteek.\nErrekurtsurik gabeko kondenak, aginduzko baieztapenak: "Heriotzara zoazte". Nire adinekoek galde egiten zuten, arnasa ezin harturik, burua urpean eduki dituzten biktimak bezain zapalduak, airerik ba ote zegoen inon oraino: beren itotako familiekin batzera igorri behar zituzten hala ere bi uren artean.\nIntelektualetan sailkatzen baininduten, baliabiderik gabeko teknikariak besterik ez nuen ezagutu inoiz: ingeniariak, abokatuak, bibliologoak, irakasleak. Ez ninteke oroit ere egin pobrezia honetaz.\nEskolako halabeharrek, aholku zuhurrek Eskola Normalera eta filosofia esaten zaion ariketa ofizial horretaraino eraman ninduten: batak eta besteak hartzen ahal nuen higuindura guztia eman zidaten laster. Galdetzen badidazue zergatik iraun nuen bertan, nagitasunez, zalantzaz, lanbiderik jakin ezaz, eta Estatuak ematen zidalako hazkurria, bizilekua, liburuak doan maileguz eta ehun libera hilaren buruan.\nEskola Normala nazioek Errepublikari jelosten dioten erakundea dugu: Frantziaren buruetarik bat da, ugazabez hornitua hidra bezainbeste. Formatzeko ordaintzen dutenek Elitea esaten dioten mago multzo harroaren zati bat hezten da bertan, herria konplazentziaren eta errespetuaren bidean mantentzea du helburu, Ongia diren bertuteak izanik. Apeztegi eta erregimentuetako talde espiritua da jaun eta jabe bertan: erraz sinetsarazten zaie gazte haiei norberaren ahultasunak harrotasun kolektibora daramatzala, Eskola Normala izaki erreala dela, arima bat daukana —arima ederra—, egia, justizia eta gizakiak berak baino maitagarriagoko pertsona morala. Entitate gardenak bizi diren leku horretan, hala nola Larrosaren Lorategian, hipokrisia da nagusi. Normaltar gehienek Elitearen partaide direla frogatzen duten iritziak bakarrik daramatzate beren bizkar: elite kristaua, askok maite dute meza. Elite unibertsitarioa: ikusten ahal dira karrera eder baten etapak bidaia luze baten gisan prestatzen dituztenak eta hogei urteren bururako ezkontzak proiektatzen dituztenak irakasle ospetsuen alabekin: Eskolako Boletina-k genealogia fier eta barregarriak argitaratzen ditu. Elite politikoa: batzuek arrain zaharren trebetasunarekin egiten dute igeri alor sozialisten, liga erradikalen ur zikinetan. Baina Espirituaren eliteak beti. Pentsamendu handigose hauek murriztu egiten dituzte gizakien balioaren gaineko gogoeta gehienak.\nAitzindari ospetsuen eredua proposatzen zaie bertan Lizeo urteek unatu, humanitateek, beren familien moral eta sukalde burgesek usteldutako nerabeei: Pasteur, Taine, Lemaitre, Giraudoux, François-Poncet. Ohorezko Gurutzea agintzen zaie abere-itzuliaren buruan eta Frantziako Institutua hil aitzin: baina inork ez die kontatuko Evariste Galoisen bizitza.\nBazen oraino gizon bat 1924an: Lucien Herr. Ikusten genuelarik erraldoi hura liburu meta baten gainean makur, lausorik gabeko begi haiek kopeta hanpatu baten, gogoeta zorrotzen labar baten azpian, entzuten genuelarik haren ahotsa iritziak ematen helburu justu hau baizik nahi ez zutenak: itzul zekiola bakoitzari zor zaiona, bagenekien ez zela arriskutsua egoitza higuin hartan bizitzea. Baina hil egin zen: Eskola Normala besterik ez zen geratu, irri eragingarri eta maizago hastiagarri, agure abertzale, hipokrita eta boteretsu txipi bat lehendakari, begirunea ziena militarrei.\nUrteetan entzun ditut Ulm karrikan eta Sorbonako aretoetan Espirituaren izenean mintzo ziren gizon inportantak.\nJakinduria aldizkarietan irakatsi, erreferentziako lanak eta arrazoi zintzoak idatzi ohi dituzten filosofo horietarik ziren. Elkargo jakintsuetan sartzen dira, kongresuak antolatzen dituzte Espirituak zenbat aitzinatu duen urte betean edo egiteko dauzkanetan erabakitzeko. Xingolak dauzkate mahuka petraletan jendarme zahar erretretatuak iduri. Marmolezko oroitarriak musten dituzte jaiotetxetan, hiletxetan, karrefur holandarretan. Urteurren hauek herrialdea ikustera ekartzen dituzte. Gutiz gehienak bizi dira Paris sartaldeko auzoetan: Passy, Auteuil, Boulogne: auzo lasaiak, zarata guti, gizon guti, neskatxek ez dute urte beteko berandua sarian. XVIgarren arrondisemaneko Jakintsuak dira.\nHalarik ere, ongi taxutu ideiak aurkezten dituzte, haginak psikologiaren, moralaren, aurrerapenaren gainean limatu dizkieten teoremak: abstrakzio horiek ongi xaretuak zeuden Jules Simon edo Victor Cousinen garaietan; baliagarriak dituzte oraino. Gizonttoak ditugu: egia hegan harrapatu behar omen da, txori ergel bat bezala. Bakeaz eta gerlaz, demokraziaren etorkizunaz, justiziaz eta Jainkoaren sorreraz, erlatibitateaz, serenitateaz eta bizitza espiritualaz egiten digute mezu. Bokabularioak osatzen dituzte, garrantzizko proposamena deskubritu baitute orok bat: ez da berriz arazorik egonen baldin terminoak behar bezala definitzen badira. Hauts eginik joko dute lur orduan: ez ikusi ez ezagutu, aipatzea bera konponbide. Filosofoak bokabularioaren atezakurrak izanen dira soilik, eta hitzek zenbait adiera zituzteneko erdi aro hartako historialariak. Anartean pentsamendu arriskutsuak alde batera kokatzen ikasten dute, pozoia galduko duten egunaren aiduru: arrazoiak badu astirik, kausituko ditu behar orduan, ez baitator bat gizonen orduarekin.\nHorrela egiten dute filosofia, horretarako, azken finean, txukuntasuna eta ardura behar baita, ohoragarria izan dadin kontabilitateari eta Jesusen konpainiari kendu bizitzak hari ematea.\nEta nolako hizkera! Hainbeste esaldi on, erran zahar, erretorika, non ez baitakit loaren deklarazio sekretuek agindutako isilaldien, plazetan, kasernetan, tabernetan, lantegietan berandutu bidezkoekin egindako eleketen bortxaz kausituko ote niekeen zentzurik hitz zuzenei eta gizonen asmaketa sotilei.\nHorien artean pentsalari handi bat: Leon Brunschvicg. Jokoa ongi estaltzen zuen, as bat baino gehiago mahukaren muturrean. Ideien erlojugile baten zehaztasuna, lehenik filosofoa esanen litzaiokeen ilusionistaren artea erakusten zuen trebetasuna: baina azken buruan gezurrak zenbatzen ahal zitzaizkion Robert Houdin neurrigarri bat baino ezin genuen ikusi. Sofisma arrasaltzaile honek noizbait sabela eta bizarra janztera baimendutako mahaizain zahar baten itxura zeukan. Maltzurkeria zerion begiertzetarik gidatzen zituen merkatari juduaren esku melenga haien higidura laburrak espazio grisean. Ele onak jaurtiz begi kliskaka arrazoiaren dekretuak bailiran, diskurtso bakoitzean aditzera emanez: utz niri, dena konponduko da, dena moldatzen dut nik arimetan eta zientzietan. Gero parterreari diosala. Nolako gosestalia lekuz, pausaz eta ohorez. Nolako beldur ageria mehatxu dagien egiari, gizon aberats honen dirua, esterako, kordokarazi lezakeenari! Inguruan lerrokatuak zeuzkan dizipuluak prest zeuden idealismo kritikoaren bandera mertzenarioa haren gorpuaren gainetik jasotzeko.\nBizkitartean gizonek katean egiten zuten lana. Bizkitartean poliziak zebiltzan karriketan, gizonak hiltzen ziren Txinan heriotza bortitzez, Haute-Voltan izurrite batek bezala eraisten zituen Beltzak.\nBeraz, ahalegina egiten zuten gure anaien hezur-mamizko existentzia ezkutatzeko, egiazki arma gintezen destinatuak geunden apezlanetarako. Burgesiak lumaberritzetan galkatzen ditu bere intelektualak, mundua maitatzeko tentaldirik ukan ez dezan. Horrela bizi gara loaren abiadura motelean: orok dakigu abiadura handiak direla garestienak. Itzulika egin behar genuela irakatsi ziguten bezala egiten genuen itzulika, kargulant guztiek irakatsitako eraikuntza jolas txikitan. Nonahi geneukan jendea baserrietan eta aldirietan: baina guk, guk haiek bezala egiteko behatzen genuen, txokoan kokoriko tristeki jarritako geure maisuek eta gure gurasoek bezala, aldian behin altxatzen zirelarik patroiei irria eraginen zien ilusio, argudio edo justifikazio eskabideren bat eramateko. Bufoiak, konplizeak: espirituaren lanbideak. Noiz edo noiz, ukan genezala pazientzia ziguten erregutzen: mundua laster zen salbatzekoa.\nEgizue kontu: hona gu hemen errukirik gabeko mundu batera jaurtiak hogei urte beteta zenbait laket artez horniturik: grekoa, logika, garbi ikustearen ilusioa ere ematen ez digun bokabulario zabala. Gurasoen makinen galerian galduak gaude, non gaizki argiztaturiko bazter guztiek topaketa odoltsuak, kolonietako gerlak, izu zuria Balkanetan, esku frantses guztiek txalotutako erailketa amerikarrak disimulatzen dituzten: boterean diren gizonen hipokrisia beldurgarria ez da iristen ahal ulertzen ez ditugun maluren presentzia estaltzera: hortxe daudela besterik ez dakigu, badela malurik non edo han. Ez esan gure onerako dela. Ez dezazuela patua sala, ez egin beti eta beti Pilatoren keinua. […]


Barcelona en Comú - Wikipedia, entziklopedia askea.\nBarcelona en Comú, sorreran, Guanyem Barcelona deitua, Kataluniako Bartzelona hirian aurkezten den ezkerreko koalizio bat da. En Comú Podem koalizioa osatzen duten alderdietako bat da. 2015eko otsailaren 5ean sortu zen, Equo, EUiA, ICV, Podemos eta Procés Constituent alderdien laguntzaz. Alderdiko idazkari nagusia Ada Colau da, Bartzelonako alkatea.\n2015eko otsailaren 5a\nC. Castillejos, 233 Bajos (C.P. 08013 Bartzelona)\nBarcelona en Comúk, Bartzelonako udalean 11 zinegotzi ditu bere mende eta baita Bartzelonako alkatetza ere, alderdiaren idazkari nagusia, Ada Colau, Bartzelonako alkatea da eta. Alderdi honek, Gorte Nagusietan ere 5 eserleku ditu bere mende, Podemos alderdiaren barruan.\nAda Colauk, Kataluniako krisialdian garrantzia handia izan du. Askotan ez du posizio oso zehatza eduki gai honen inguruan, baina Kataluniako independentzia lortzeko Carles Puigdemonten prozesua kritikatu du. Esan beharra dago, Mariano Rajoyk Kataluniako krisialdia gelditzeko erabili dituen neurrien kontra agertu dela beti ere.\nEspainiako Gorte Nagusiak\nBarcelona en Comú alderdiaren webgune ofiziala\nMultimedia: Barcelona en Comú


Sakanako produktuak ezagutzeko bi ikastaro - Guaixe.eus\nSakanako Garapen Agentziak (SGA) ibarreko elikagaiak ezagutarazi eta balioa emateko lanketa egiten ari da. Horren barruan, "Sakanan ekoizten diren jakiak prestatzea ikastea garrantzitsua izan daitekeela pentsatu dugu" esan digu Oskia Gorostiaga San Sebastian, SGAko elikadura arduradunak.\nHorregatik, sukaldaritza ikastaroa antolatu du agentziak. Irakaslea Ismael Alegria izanen da, Lakuntzako Kale Txiki tabernako sukaldaria. Hari Xalok Zentruko Ana Carmen Huartek lagunduko dio, elikagaien onurak eta prestatzeko beste modu batzuk azalduz.\nSGAk antolatutako sukaldaritza ikastaroak bi saio izanen ditu eta bakoitzean hiru produkturekin plater bana prestatuko dituzte. Aurreneko saioa hilaren 16an, heldu den ostegunean, izanen da Etxarri Aranazko Hartzabal elkartean. Joaten direnak, lehenik txahal mihi entsalada gazta fresko eta barazki ozpin-olioarekin prestatzen ikasiko dute. Segituan ahate bularkia patata "quenelle"arekin nola egin ikasiko dute. Eta, azkenik, jogurt krematsua sagar marmelada eta fruitu lehorrekin nola egin ikasiko dute.\nBigarren saioa hilaren 23an izanen da, ostegunarekin, Lakuntzako Pertza elkartean. Lakuntzan lehenik irakatsiko den platera azalore krema arrautza potxatua, karakolak eta zekale ogi apurrekin da. Bigarren platera, berriz, txerri solomoa irasagar glasatu eta fruitu lehor saltsarekin izanen da. Eta, prestakuntza saioa despeditzeko, sagar errea azukrearekin nola prestatu ikasiko dute joaten direnak.\nBai Etxarri Aranazko saioa bai Lakuntzako saioa 18:30ean hasiko dira eta, ondoren, afaltzen geratzeko aukera izanen du nahi duenak. Sakanako Garapen Agentziaren ikastaroa Nafarroako Gobernuaren laguntzaz antolatu da.\nSakanako Garapen Agentziatik jakinarazi dutenez, saioetako plazak mugatuak dira. Izena emateko\nbi aukera daude. Batetik, ogorostiaga@sakanagaratzen.com helbide elektronikora idatziz edo, bestela, 672688591 telefono zenbakira hots eginez.


Zarauzko Idazleak - Xabier Etxabe - Lurtarra da begiratua\nZer axola hau edo hura egiazki gertatu zen ala ez! Beregain bilakaturik, kontakizunaren logikak harrapatua irensten ditu kapituluak, misterio apal bat gidari azken ustekaberaino: egiazko omendua gizona baino areago haren inguruko emakume guztiak ziren. ldazleak gaztigatua zigun: bizitza metafora bat da.\nAingeru Epaltza (Nabarra, 2005-11)\nAmaren kontuak kontatzen hasi zait Jexux bere ondoan eserita nagoela. Belarriak erne jarri ditut eta, hainbestetan kontatu duen kontu bera izanagatik, lehenengo aldia balitz bezala entzun diot; arreta osoz, ipuina nola bukatuko den ez dakien haurrak egiten duen moduan.\nSarritan kontatzen ditu Jexuxek bere ama zenaren pasadizoak. Inork eskatu gabe hasten da hitz egiten, maiz telebisioan ematen ari diren pelikularen zatirik interesgarriena zapuzten duela konturatu gabe.\nKontakizunak bere bidea egin ahala, Amaren gorpuzkera imajinatzen hasi naiz. Etxean dugun argazki zahar bat etorri zait gogora, eta neke handirik gabe josi dut haren irudia Jexux kontatzen ari zaidan pasadizoan. Jexuxi egin diot gero begiratua, goitik behera, eta Amaren irudia gorputz horretan ikusi dut. Bai, lepo txikia eta gorputz handia, moztaka, begiratua zuzena beti eta hitz-jarioa aberatsa; mugimenduetan, berriz, azkarra.\nKontakizunaren bidean atzera jo dut, urte asko atzera: ondo ezagutzen ditudan parajeetatik hurrean kokatu dut gertakizuna, orain inor bizi ez den baserri batean. Bitartean Jexuxek bere kontakizunarekin darrai, hitzak era guztietako keinuekin hornituz.\nHalako batean bukatu eta, telebisiora luzatu du bista telesaio kaskar baten protagonisten gainean hitz egiteko. Amaren kontakizunean erakutsi duen bitalidade horrekin berarekin mintzatzen da holakoetan; telesaioa, aurreko kontakizunaren segida den itxura ematen du.\nNoizbait etorria bukatu zaio Jexuxi; une egokia komedoretik ospa egiteko.\nKomunean sartu eta, txixa eginean ari naizela, urteetan Jexuxi aditu dizkiodan kontuak telesaio kaskar horretakoak bezain ederrak ez ote diren galdetu diot neure buruari. Nekerik gabe etorri zaizkit burura hark esandakoak; hango erronka eta harako apustua; bateko gerra-kontuak eta besteko erromeriak; senideen ibilerak eta gurasoen bizimodua. Ez dira ba kontatzeko modukoak izango!\nKomuneko zulotik konpora tantorik isuri dudan begiratzeko betarik hartu gabe, korrika igo naiz ganbarara. Han, gure amaren josteko makinaren ondoan, ordenadorea daukat. Hura piztu eta lanean hasi naiz. Ordu erdi eman dut ordenadore aurrean, idazten, pare bat orri osatu arte. Fitxategia diskoan gorde eta izena jorri diot nire idazlanaren lehenengo kopituluari: «I. Ama».\nSukaldearen bihotza eta ahotsa.\nXabier eta Martin Etxeberria,\nBaserritik Zarautza jaitsi behar zuen bakoitzean, errepidea zapaldu ordez bidetxidorretik barrena abiatzen zen Ama. Maiz egiten zuen bide hori, baserritik Zarautz gertuago baitzegoen Aia baino, nahiz eta baserria Aiako parte izan.\nZarautz eta Orio artean dago etxea, garai batean baserri izana, errepide nagusia utzi eta Aiara doan bidearen hasieran. Umetan ez nuen jakiten baserria non kokatu, kalean haziak izan baikara. Jexuxek, baserriaren gorabeherak kontatzean, Zubigain izeneko lekua behin eta berriz aipatuagatik, berandu arte ez nintzen konturatu ziklistek igotzen duten Alto de Orio hori bera zela. Orain, ez dakit zer dela eta, Zudugarai izenez bataiatu duten gaina. Hiru kilometro eskas daude bertatik Zarauzko Iñurritza auzora, eta beste kilometro bat gure etxera.\nIntxaurraren itzalak lehengo itxura badu ere, zeharo aldatua dago inguru hura: kamioien aparkalekua dago orain bertan, hormigoi-fabrika eraiki baitzuten aspaldi etxearen aurrean.\nHormigoi-fabrikarik ez zen garaian, oinez egiten zituen Amak baserritik kanporako ibilerak: bidetxidorretik Zarautza ematen zuen bidea, esate baterako, eta bide luzeagoak ere bai. Donostiara ere egina zuen joan-etorria behin baino gehiagotan. Kapitalera joateko egun-pasa egin beharra zegoen derrigor: goizeko bost eta erdietan jaiki, Bretxako merkatuan salduko zuen jeneroa ondoan hartu eta, behin Oriora jaitsita, Igeldora doan bidetik Parte Zaharrera iritsi. Dozena bat kilometro.\nAmak Donostiara egindako bidaia hauetako bati esker lortu zuen Piok bere estreinako bizkleta. Umeetan gazteena zen Pio, senide guztietan bizkletarako afizio handiena zekarrena. Gogor tematu zitzaion Amari baserria Zarautz eta Oriotik urruti zegoela esanaz, eta Ama errukitu egin zen azkenean.\nGaurko baserritar gazteek motoa bezain maitea zuten ordukoek bizikleta.\nBakarrik egin zuen Amak Donostiara joan-etorria, bueltakoan bizikleta eskuan hartuta. Lodiegia zen bizikleta gainean txukun ibiltzeko. Bidean bakarren batek egin zuen haren kontura algara nahikoa, baina Amari bost axola horrek. Bizikleta onik ekarri zuen eta.\nZarautza bidean, bidetxidorrean barrena, inguruetako baserrien ondotik pasatzen zen Ama. Horietako bat da Sasikoa. Trenez Donostiarako bidea egitean eskubitara ikus daiteke, trenbide ondoan: Iñurritzako apeaderoa utzi eta trena Orioko tunelean sartu aurretik, hantxe bertan dago. Bidetxidorra lasaia da, eta bidea ez da luzeegia. Batez ere trenez egiten denean. Hala ere, ez da zaila pentsatzea, gauez eta argirik gabe, bidea luze egin zitekeela eta era guztietako mamuak ager zitezkeela bertan.\nBaserri inguruetako mamuak, izan ere, benetakoak ziren Ama bidetxidorretik ibiltzen zen garaian. Ez ziren, askok uste duten moduan, jendearen txorakeriak: zaunka egiten baitzuten kanpokoren bat usnatzen zuten bakoitzean. Horretarako zeuden, arrotz-jendea beldurtzeko eta haiek baserritik urruti edukitzeko. Sasikoan ere, baserri denetan bezala, zakurrak zituzten etxea zaintzeko, eta, jeneralean lotuta egoten baziren ere, egun hartan lotu gabe topatu zuen Amak bertako zakur bat.\nEz zen Ama erraz izutzen ziren horietakoa. Gorputzez ere emakume handia zen; luzean motza, zabalean handia. Animaliekin bizitzera jarria zegoen baserrian eta hori jatorduetan nabarmentzen zen. Garai hartan, jatorduetan broma gutxi. Mahaiaren erdian eltzea jartzen zuten, potajez betea jeneralean, eta inguruan etxeko guztiak kutxara bat eskuan zutela, bertatik jaten. Hankapean zakurrak, kondarrak non harrapatuko. Mantso samarra zena jan handirik egin gabe geratzen zen. Amari eskutan zuen odolkia lurrera erori zitzaion hartan argi ibili zen Blanca, etxeko zakurra, jaki hura ahora eramateko. Ama ere bai, zakurra lepotik hartu eta, arnasaren faltaz ahoa ireki zuenean, odolkia lepotik atera eta... barrura sartzeko.\nBeharbada pasadizo hori izango zuen buruan Amak, bidetxidorrean barrena, Zarautza bidean, Sasikoa baserriko zakurra bidera atera zitzaionean zaunka betean. Eztarrian odolkirik ez baina, eskuak bizkor eraman zituen zakurraren lepora honek gainera salto egin zionean. Aurrekoan ez bezala, oraingoan ez zituen besoak laxatu zakurrak ahoa ireki zuenean, eta berehalaxe zakurra lurrean gelditu zen betiko isilduta. Gero, etxeko nagusia atera zenean, kargu hartu zion zakurra lotu gabe zeukalako.\nJexuxen kontakizun guztietatik hau da gustukoen dudana. Ni, zakurrekin hain beldurtia izanik, txundituta gelditzen naiz Amaren balentriaz. A ze emakumea! Zakurrekin hain zakar jokatzeko gai, eta semearen eskeak errukituta bizikleta erostera Donostiaraino joateto ere bai.\nAma. Sukaldearen bihotza eta ahotsa.\nGazterik joan ziren Amaren bihotza eta ahotsa. Etxekoek nahi baino askoz lehenago. Gantzek gogor estutu zioten bihotza, Amak zakurraren lepoa baino estuago, eta azkenerako ito egin zuten.\nTrenetik begiratuta pista-bidea ikusten da bidetxidorrean. Seguru bizikletaz joateko moduan dagoela. Oinez ere proba dezaket, egunen batean... ordurako sasiak itoa ez bada.


Errenta gorakoen subsidioaren urteko aitorpena 52 urte\nKonfigurazio-gida sinadura elektronikoa (PDF) Documento PDF\nHemen ikus dezakezu, zure errenta-sorospena jasotzen jarraitzeko izapidetzea urteko aitorpena honako kasu honetan:\ngorakoentzako sorospena 52 urte erretiro-adina.\nZerbitzu honek aukera ematen du urteko errenta aitorpena bideratzea ondoren onuradunei gorakoen subsidioaren 52 urte, sorospena jasotzen jarraitzeko, baldintzak mantentzen badira, betiere eskatutako hasieran bitartean pertzepzioa.\nAdierazpena tramitatzeko honako hauek behar dituzu:\nErabiltzaile-izena eta pasahitza edukitzea azterketaren bidez cl@ve-sistema, ziurtagiri digitala edo NanAmaitzeko, ezinbestekoa da, behar diren izapide. sinadura sartzen den erabiltzaile-izen eta pasahitz bidez cl@ve, telefono mugikorra eta berdina cl@ve erregistratuta.\nEnplegu-eskatzaile gisa izena ematea enplegu zerbitzua autonomia erkidego edo, ceutan edo melillan bizi bazara, estatuko enplegu zerbitzu publikoa.\nGabe geratu direla adieraztea mugak gainditzen dira ezarritako errentak\nZure eskura ditugun datuei onespena\nZerbitzu hau eskura dagoela. 8 : 00 h a 20 : 00 h astelehenetik ostiralera\nBuruzko informazioa nahi baduzu, bestelako estatuko enplegu zerbitzu publikoaren prestazio aurkituko duzu. Prestazio-mota bati buruzko informazioa bidez harremanetan jartzeko Telefono bidezko arreta


Trintxer 2.07 HIE- Behin betiko onarpena - Pasaia\nTrintxer 2.07 HIE- Behin betiko onarpena/\nTRINTXER 2.07 HIE EREMUKO ALDAKETA PUNTUALAREN BEHIN BETIKO ONARPENA\nUdalbatzak, 2016ko irailaren 27an egindako batzarrean, besteak beste, honako akordio hau hartu du, alde batetara utzita dagokion aktan onartzen den behin betiko testua:\nPasaiako AASS puntualki aldatzeko proiektua izapidetzea, TRINTXER 2.07.07 HIE-ko (2568/1986eko azaroko bertsioa) TRINTXER 2.07 HIE-ko “TRINTXER 03: TRINTXERPE 2 HE” eta “TRINTXER 06: KARMENGO ESKOLA HE” hiri-eremuei dagokienez. Proiektua 2015eko azaroan idatzi zuten Raimundo Mendiburuk eta Teodoro Cachok, eta hasierako onarpena eman zitzaion 2015eko abenduaren 18ko osoko bilkuran. Idazketa-taldeak udal zerbitzu teknikoek azpimarratutako akats guztiak behin zuzenduta, akordioa Gipuzkoako Aldizkari Ofizialean argitaratu zen, 2016ko martxoaren 18an.\nOndoren, akordioa Eusko Jaurlaritzako Ingurumen eta Lurralde Politika Sailari, URA Uraren Euskal Agentziari eta Industria, Energia eta Turismo Ministerioaren Telekomunikazio eta Informazioaren Gizarterako Estatu Idazkaritzari jakinarazi zitzaien. Egun, Telekomunikazio eta Informazioaren Gizarterako Estatu Idazkaritzak aldeko txostena eman du eta URAk bere txostenean adierazi du legea aldatzeko lur-eremua Agentzi horren eskuduntzatik at geratzen dela. 2016ko apirilaren 5ean Eusko Jaurlaritzako Ingurumen eta Lurralde Politika Sailari jakinarazi zitzaion akordioa, eta ordutik, hilabete bat baino gehiago pasa denez, egokitzat jotzen da Pasaiako Arau Subsidiarioen aldaketa puntuala behin-behinekoz onartzea, honako lege hauen arabera: Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legearen 83. artikulua; Ingurumen Ebaluazioaren gaineko abenduaren 9ko 21/2013 Legea; eta 211/2012 Dekretua, urriaren 16koa, planen eta programen ingurumenaren gaineko eraginaren ebaluazioa egiteko prozedura arautzen duena. Dena dela, bere garaian ingurumen organoak txostena egin dezake, baina txosten hori ez da nahitaezkoa.\nBestaldetik, jendaurrean akordioa hilabete batez iragarrita egon ondoren, epe hori bukatu zen eta ez zen alegaziorik aurkeztu.\nEra berean, jendaurreko saioa egin zen, Udalak deituta, proiektuaren nondik norakoaren berri emateko. Saioa 2016ko apirilaren 14an egin zen, Trintxerpeko Alkateordetzan.\n2016ko maiatzaren 31n, behin-behineko onarpena eman zitzaion Pasaiako Arau Subsidiarioetan aldaketa puntuala egiteko proiektuari, Trintxer 2.07 HIE eremuko “Trintxer 03: Trintxerpe 2 HE” eta “Trintxer 06: Karmengo Eskola HE” hiri-eremuei dagokienez.\n2016ko uztailaren 13an, Euskal Herriko Lurralde Antolamendurako Batzordeak erabaki zuen Pasaiako Arau Subsidiarioen aldaketaren aldeko iritzia ematea, Trintxer 2.07 HIE eremuko “Trintxer 03: Trintxerpe 2 HE” eta “Trintxer 06: Karmengo Eskola HE” hiri-eremuei dagokienez.\nAipatutako guztia ikusita, Udalbatzak, bertaratutako zinegotzi guztien adostasunez –Toki Araubidearen Oinarriaren apirilaren 2ko 7/1985 Legearen 47.2.II) eta 22.2.c) artikuluen arabera, udalkideen legezko kopuruaren gehiengo absolutua–, eta 2016ko irailaren 21eko Hirigintza eta Ingurumeneko Batzorde Informatiboaren irizpena aztertu ondoren,\nLEHENENGOA.- Behin betiko onarpena eman Pasaiako Arau Subsidiarioetan aldaketa puntuala egiteko proiektuari, Trintxer 2.07 HIE eremuko “Trintxer 03: Trintxerpe 2 HE” eta “Trintxer 06: Karmengo Eskola HE” hiri-eremuei dagokienez, Euskal Herriko Lurralde Antolamendurako Batzordeak aldeko txostena egin ondoren, 2016ko uztailaren 13an hartutako erabakiaren bidez.\nBIGARRENA.- HELARAZTEA behar bezala bideratuta, lehen atalean aipatutako arauen aldaketari buruzko ale osatu bat Gipuzkoako Foru Aldundiko Planeamenduko Erregistrora eta Udal Erregistrora, gordailuan jasotzeko eta inskripzioa emateko, behin betiko udalbatzarreko akordioaren ziurtagiriarekin batera. Halaber, Euskal Herriko Lurralde Antolamendurako Batzordeari behin betiko onarpenaren kopia bidaliko zaio, eta aipatutako arauen aldaketaren ale osatu bat, behar bezala bideratuta.\nHIRUGARRENA.- Behin betiko onarpena eta arauen artikuluen edukia Gipuzkoako Aldizkari Ofizialean argitaratzea, Aldundiko eta Udaleko erregistroetan aurkeztu eta inskribatu eta gero, eta hala egin dela agertu eta gero. Era berean, Udaleko webean argitaratuko da planeamenduko eduki oso-osoa eta behin betiko onarpenaren akordioa Gipuzkoako lurralde historikoko hedapenik zabalena duen egunkarian argitaratuko da.\nLAUGARRENA.- INDARRIK GABE UZTEA lizentzietarako etena, eta aurrerantzean, lursailak, instalazioak, etxeak eta eraikinak beren sailkapen, kategoria eta kalifikazioari dagokien helbururako erabiliko dira, eta sailkapen, kategoria eta kalifikazio horien ondorioz, adostutako planeamenduaren aldaketari ezartzen zaion hirigintza-araubidea aplikatuko zaie.\nBOSGARRENA.- JAKINARAZTEA behin betiko onarpenaren akordioa idazketa-taldeari eta Euskadi Etorbidea, 5 eta 7 zenbakietako eraikinean suak kaltetutakoek osatzen duten Batzordeari, interesdun baitira. Horrez gain, izaera orokorreko administrazio-xedapena denez, ez dagoela helegiterik jartzerik adieraztea, administrazioarekiko auzien errekurtsoa izan ezean, Administrazioarekiko Auzien Jurisdikzioa arautzen duen uztailaren 13ko 29/1998 Legearen 25. artikuluan ezarrita dagoen moduan.\nDokumentua behar bezala diligentziatua Gipuzkoako Foru Aldundian 2016ko urriaren 28an aurkeztu genuen dagokion erregistroan gordetzeko, E.A.E.ko Lurzorua eta Hirigintzaren Legeko 89.3 artikuluari jarraiki.\nPasaian, 2016ko azaroaren 4an


Koldo Mitxelenako jantokian murrizketak egingo dituztela salatu du LABek : Oarsoaldeko Hitza\nZuzendaritzak jangelako begiraleei ez diela erabakia jakinarazi ezta beren iritzia kontuan hartu salatu dute. Hartutako erabakiarekin, egunero 30 minutu murriztuko dute jangela denbora.\nLAB sindikatuaren pankarta. Argazkia: LAB Oarso Bidasoa\nKoldo Mitxelena ikastetxeko jangelan lan egiten duten langileei elkartasuna eta sostengua adierazi die LAB sindikatuak. Sindikatu horren hitzetan, egunero jantokiaren ordutegia 30 minutu murriztea erabaki du eskolaren zuzendaritzak, “jangelako langileen kolektiboak ezer ez zekiela”. Ausolango batzordean —jangela zerbitzua kudeatzen duen enpresa— gehiengoa du LABek, eta gogor salatu du erabakia: “Zuzendaritzak dioenez, horrela konpondu nahi ditu jangelan sortzen diren gatazkak. Denok uste dugu jangelako eta jolas garaiko ordutegian eskola orduetan baino gatazka gehiago eman daitezkeela, azken ordutegi horretan gatazkak sor badaitezke ere. Gatazken ebazpena gure prestakuntzaren alor bat dugu”.\nJoan den ikasturtean begiraleekin ez elkartu izana leporatu dio sindikatuak eskolaren zuzendaritzari: “Inor ez zen begiraleekin elkartu jangelan sortzen ziren gatazkei buruz eztabaidatzeko, eta denen artean konpondu ahal izateko. Jangelan ordutegia 30 minutuz murriztea erabaki da. Benetan inork uste du jangela jantoki bihurtuta ezer hobetuko dela?”.\n“Ikusezinak” sentitzen direla diote begiraleek, “inork ez digu ezer esaten, inor ez da gurekin elkartzen, eta ikastetxearen zuzendaritzak erabaki duenaren berri kalean izan dugu”.\nJangelako begiraleen kolektiboa prekarizatuta dagoela gaineratu dute, “azpikontratatua dagoelako, lanaldi partziala betetzen duelako”, eta Koldo Mitxelenako jangelan “seriotasunez” eta “profesionaltasunez” diharduela nabarmendu dute. Erabakiaren gainean hausnarketa egiteko eskatu diete azkenik zuzendaritzari eta ikasleen gurasoei, eta Koldo Mitxelena ikastetxeko jangeletako begiraleak osatze duten taldearen iritzia aintzat hartzea.


Telelana, teleeskola… telezoramena - - Plaentxia.eus\nTelelana, teleeskola… telezoramena\nMaider Gabilondo 2020-06-02 11:59\nDrive, meeting, teams, Skype… eguneroko hiztegira ekarri ditu COVID-19ak. Isolamenduak denok murgildu gaitu teknologian. Adinekoak ere bideo deietan aditu bihurtu ditu. Berrogeialdiaren nobedadeen artean, telelana eta telehezkuntza dira protagonistak. Horri esker, hemen gabiltza, tarterik ere hartu ezinda, inora ailegatu ezinik.\nHaurrak etxean daude eta haien zaintza antolatu behar da. Ez bakarrik zaintza, gainera urruneko klaseak eta etxeko lanak egin behar dituzte, eta horretarako laguntza behar dute.\nHezkuntzarekin jarraitzeak hainbat erronka ekarri dizkio hezkuntza sistemari eta bereziki familiei: gurasoen gaitasunak (ezagutzak, denbora…), baliabide teknologikoak (internet, ekipoak, programak…), etxeetako toki fisikoa, e.a.. Egoera horri aurre egiteko, kasu askotan, salbamena telelana izan da.\nTelelana familia bizitza eta laboralaren kontziliazio politika ona da. Baina orain arte ez du ezarpen handirik izan. Izurritearen aurretik, datu ofizialen arabera, telelana egin zezaketen langileen %10ak ere ez zuen aukera hori erabiltzen. Egun batetik bestera, eta esperientziarik gabe, errealitate bihurtu zaie langile askori. Ez da astirik izan prestakuntza egiteko, ordutegiak antolatzeko edo ekipamenduak egokitzeko (lantokia, wifia…).\nEtxean egon beharrak eta digitalki lanetik deskonektatzeko ezintasunak eragotzi egiten du bizitza profesionala eta pertsonala banantzea, atseden hartzea, haurren zaintza, haien beharrei erantzutea edo norberarendako denbora izatea.\nHorren ondorioz, telelanaren esperientzia nahiko kaskarra izaten ari da askorentzako. Horrek, adituen arabera, eragin handia dauka osasun psikologikoan. IESE Business School-eko ikerlari batek dio, espainiarren %40a baino gehiago "oso estresatuta" sentitzen dela osasun-larrialdi egoera honetan teleanarengatik, eta haurrak dituztenen kasuan %47a. Haur asko ere egoera hau pairatzen ari dira.\nZuk ere, oso estresatuta egon ez arren, ziur askotan pentsatu duzula egoera erotzeko modukoa zela. Esperientzia horren porrotaren arrazoiak asko izan badira ere, bi nabarmenduko nituzke: antolakuntza falta eta lan orduetan bete beharreko beste ardura guztiak (langile, zaindari, irakasle…). Nire ustez horregatik ez du funtzionatu.


Euskara ikasi - bai&by\nEGAren helburua, ondo dakizuen bezala, azterketa gainditzen zuten ikasleen euskaraz aritzeko gaitasuna ziurtatzea zen, ahoz zein idatziz. Hau da, ikasle jakin batek euskara batuaren ortografia eta arauak ezagutzen zituela frogatzen duen ziurtagiria zen EGA. EGA azterketa gainditzeko hiru proba egin behar ziren eta proba bat egin ahal izateko aurrekoa gainditzea ezinbestekoa zen: Atariko proba: aukera […]\nIngelesa praktikatzeko (eta oporrak gozatzeko) sei hiriburu onenak\n2019 May 27, Monday\nIkasturtean zehar ikasitako guztia praktikan jartzea oso garrantzitsua da. Horretarako, oporrak ate joka ditugun garai honetan, familian, lagunartean edo bikotekidearekin gozatzeaz batera, ingelesa praktikan jartzeko oporrak prestatzeko ideia batzuekin gatozkizu. Azken finean, badago pedagogiko bezain entretenigarria izan daitekeen plan bat baino hoberik? Zuk zeuk egiaztatu 😉 Ingelesa praktikatzeko (eta oporrak gozatzeko) sei hiriburu onenak Cambridge […]\nEuskaraz irakurri ditzakezun komiki interesgarri batzuk\n2019 May 21, Tuesday\neuskara, irakurketak, komikiak\nZerrenda honetan aurkituko dituzun komikiak oso interesgarriak izateaz gain, adin tarte oso zabalarentzat aukeratutakoak dira. Betiko komikiak aurkituko dituzu, baina baita nobedade interesgarriak ere.\n2018 November 13, Tuesday\n2018 November 8, Thursday\nacademia de euskera, aprender euskera, consejos aprender euskera


Gerren biolentziaren intimitatea dantza eta poesia bidez, �Librea nin�ana� lanean - GARA\n�Catigatu nindu�un/ librea nin�ana� XVI. mendeko amodiozko poematik hartu du Ortzadar folklore elkarte nafarrak ikuskizun honetarako izena eta izana. Dantza, zuzeneko musika, kantua eta poesia uztartzen ditu �Librea nin�ana� lanak eta igande honetan ikusi ahal izango da Donostiako Victoria Eugenia antzokian, 20.00etatik aurrera. �Gurea historiarekiko hurbilpen bat da, baina ez liburuetan ageri den historia horrekiko�, azaldu zuen atzo Aitor Subiza zuzendariak. �XVI. mendekoak, 36koak ala gaur bertakoak� izan, gizon-emakumeen egunerokotasuneko istorioak ditu hizpide. �Nire asmoa gaurdaino iraun duen biolentzia horren guztiaren intimitatea helaraztea da. Azken finean, historia benetan hor gertatzen da: etxe barruan, ohe hutsean, mahaiaren bueltan dagoen aulki huts horretan, amaren hasperenean eta faltan sumatze horretan. Azkenean, gerra bat bizi duen pertsona batentzat gertakari historikoa izan ala ez berdin dio. Berak ez du gertakari historikorik bizi, baizik eta egunerokotasun bat. Bere txiki horretan�.\nSubizak azpimarratu zuenez, agian �oso urruti geratzen zaigu XVI. mendea, baina gure aiton-amonek, adibidez, Nafarroako Erriberan bizi izan zutenak, errezino-olioa, ile-mozketak, bortxaketak, erailketak, torturak... oraindik ere oilo-ipurdia jartzen dizu�, eta gaineratu zuen konpromisoa hartu behar dugula hori guztia ez ahazteko eta berriro gerta ez dadin.\nIru�eko Gayarren estreinatu zuten ekainean eta Atarrabian ere izan ziren. Orain Donostiako oholtzara igoko dira 30 bat dantzari eta 18 musikari inguru. Oinarrian dantza tradizionalak baditu ere, ikuskizunak ikuspegi berri bat aurkezten du. �Topikoetatik ihes egiten saiatu gara. Batalla bat antzezteko ez dugu ezpata-dantza erabili, esaterako�.\nBerdin egin dute Mikel Petrirenak zuzendutako musika hautaketarekin, Europa osoko doinuak interpretazio berriekin aurkeztuz. Urriaren 21a egun seinalatua izanik, deialdi berezia egin zuten jendea antzokia betetzera anima dadin.